-----------------------------------------------------------------------
  8. การจัดการ

  -----------------------------------------------------------------------

8. การจัดการและการกำกับดูแลกิจการที่ดี

นโยบายการกำกับดูแลกิจการ

คณะกรรมการบริษัท ไทยคม จำกัด (มหาชน) มีความเชื่อมั่นว่า
หลักการของการกำกับดูแลกิจการที่ดีจะเป็นปัจจัยสำคัญในการเพิ่มมูลค่าและผลตอบแทนสูงสุดแก่ผู้ถือหุ้นและผู้เกี่ยวข้องทุกฝ่ายในระยะยาว
คณะกรรมการจึงได้กำหนดและเห็นชอบนโยบายการกำกับดูแลกิจการเพื่อส่งเสริมความโปร่งใส
(transparency) ในการบริหารกิจการของบริษัท
คุ้มครองสิทธิของผู้ถือหุ้นรายย่อยและผู้มีส่วนได้เสีย
ส่งเสริมให้ผู้ถือหุ้นได้เข้ามามีส่วนร่วมในการควบคุมดูแลการดำเนินการของบริษัทกำหนดให้มีการบริหารความเสี่ยงเพื่อให้กิจการของบริษัทมีความมั่นคง
และกำหนดปรัชญาและจรรยาบรรณในการทำธุรกิจ
เพื่อให้การดำเนินธุรกิจของบริษัทต้องคำนึงถึงความรับผิดชอบต่อสังคมด้วย
เพื่อเป็นแนวทางในการบริหารกิจการและการดำเนินธุรกิจที่ดีของบริษัท
โดยนโยบายการกำกับดูแลกิจการของบริษัทได้จัดทำขึ้นครั้งแรก เมื่อวันที่ 12 พฤศจิกายน 2545
และใช้บังคับมาจนถึงปี พ.ศ.2548 ซึ่งได้มีการปรับปรุงเป็นครั้งแรก
และกำหนดให้เป็นหน้าที่ของคณะกรรมการบริษัทฯ
ที่จะต้องพิจารณาทบทวนและปรับปรุงแก้ไขนโยบายการกำกับดูแลกิจการของบริษัททุกๆ ปี
เพื่อให้เหมาะสมกับสถานการณ์ที่เปลี่ยนแปลงไปอย่างรวดเร็ว ซึ่งในปี พ.ศ.2554
คณะกรรมการบริษัทฯ ในการประชุมครั้งที่ 4/2554 เมื่อวันที่ 21 มีนาคม 2554
ได้ทำการพิจารณาทบทวนและปรับปรุงแก้ไขนโยบายการกำกับดูแลกิจการของบริษัทในส่วนที่เกี่ยวกับนโยบายการให้ข้อมูลการกระทำผิดและการทุจริต
การสอบสวนและการคุ้มครองผู้ให้ข้อมูล
โดยบริษัทจะจัดให้มีช่องทางสำหรับพนักงานเพื่อให้ข้อมูลเกี่ยวกับการกระทำผิด และ/หรือ การทุจริต
การสอบสวนที่โปร่งใสและเป็นธรรม รวมทั้งการลงโทษที่เหมาะสม
และการคุ้มครองพนักงานผู้ให้ข้อมูลดังกล่าว

8.1 โครงสร้างการจัดการและการสรรหากรรมการและผู้บริหาร

คณะกรรมการบริษัท

+-------------------+-----------------------------+--------+---------+
|   รายชื่อกรรมการ    |   ตำแหน่ง                    |   จำนว |   จำนว  |
|                   |                             | นหุ้นที่ถือ | นหุ้นกู้ที่ถือ |
|                   |                             |   ¹⁾   |   ²⁾    |
+-------------------+-----------------------------+--------+---------+
| 1.  นายพารณ       |   ประธานกรรมการ             |   -0-  |   -0-   |
|     อิศรเสนา ณ     |   และกรรมการอิสระ            |        |         |
|     อยุธยา         |                             |        |         |
+-------------------+-----------------------------+--------+---------+
| 2.  ศาสตราจารย์หิรัญ |   กรรมการ,                  |   -0-  |   -0-   |
|     รดีศรี          |   ประธานกรรมการตรวจสอบ      |        |         |
|                   |   และกรรมการอิสระ            |        |         |
+-------------------+-----------------------------+--------+---------+
| 3.  นางชรินทร      |   กรรมการ, กรรมการตรวจสอบ   |   -0-  |   -0-   |
|     วงศ์ภูธร        |   และกรรมการอิสระ            |        |         |
+-------------------+-----------------------------+--------+---------+
| 4.  รศ.สำเรียง     |   กรรมการ, กรรมการตรวจสอบ   |   -0-  |   -0-   |
|     เมฆเกรียงไกร   |   และกรรมการอิสระ            |        |         |
+-------------------+-----------------------------+--------+---------+
| 5.  นายสมประสงค์   |   กรรมการ                   |   200  |   -0-   |
|     บุญยะชัย ³⁾     |                             |        |         |
+-------------------+-----------------------------+--------+---------+
| 6.  นางศุภจี        |   กรรมการ                   |   -0-  |   -0-   |
|     สุธรรมพันธุ์ ⁴⁾   |   และประธานกรรมการบริหาร     |        |         |
+-------------------+-----------------------------+--------+---------+
| 7.  Mr. Yong Lum  |   กรรมการ และกรรมการบริหาร   |   -0-  |   -0-   |
|     Sung          |                             |        |         |
+-------------------+-----------------------------+--------+---------+
| 8.  นายเอนก       |   กรรมการ และกรรมการบริหาร   |   -0-  |   -0-   |
|     พนาอภิชน       |                             |        |         |
+-------------------+-----------------------------+--------+---------+

หมายเหตุ:

1) ข้อมูล ณ วันที่ 31 ธันวาคม 2554

2) ข้อมูล ณ วันที่ 31 ธันวาคม 2554

3) ลาออกจากตำแหน่งประธานกรรมการบริหาร เมื่อวันที่ 1 มกราคม 2555

4) เข้าดำรงตำแหน่งกรรมการและกรรมการบริหาร แทน นายอารักษ์ ชลธาร์นนท์ เมื่อวันที่ 10
สิงหาคม 2554 โดยจดทะเบียนที่กระทรวงพาณิชย์ เมื่อวันที่ 11 สิงหาคม 2554
และดำรงตำแหน่งประธานกรรมการบริหาร เมื่อวันที่ 1 มกราคม 2555

- เลขานุการบริษัท - นายสลิล จารุจินดา 

องค์ประกอบของคณะกรรมการและความเป็นอิสระ 

คณะกรรมการบริษัทฯ ประกอบด้วยกรรมการที่มีประสบการณ์ ในหลากหลายสาขาต่างๆ
ของธุรกิจมีไม่น้อยกว่า 5 คน
โดยจะต้องเป็นกรรมการอิสระอย่างน้อยหนึ่งในสามของจำนวนกรรมการทั้งหมดและมีจำนวนอย่างน้อย
3 คน และมีกรรมการซึ่งไม่ใช่ผู้บริหารไม่น้อยกว่ากึ่งหนึ่งของจำนวนกรรมการทั้งหมด
เพื่อให้มีการถ่วงดุลกันระหว่างกรรมการที่เป็นผู้บริหารและที่ไม่เป็นผู้บริหาร
โดยมีกรรมการผู้มีอำนาจลงนามผูกพัน ดังนี้ นายสมประสงค์ บุญยะชัย และ นางศุภจี สุธรรมพันธุ์
ลงลายมือชื่อร่วมกัน และประทับตราสำคัญของบริษัท

นิยามของกรรมการอิสระ

1.  กรรมการอิสระต้องมีคุณสมบัติครบถ้วนตามที่กำหนดโดยคณะกรรมการกำกับตลาดทุนและต้องสามารถดูแลผลประโยชน์ของผู้ถือหุ้นทุกรายได้เท่าเทียมกันและไม่ให้เกิดความขัดแย้งทางผลประโยชน์
    นอกจากนั้นยังต้องสามารถเข้าร่วมประชุมคณะกรรมการบริษัทฯ
    โดยให้ความเห็นอย่างเป็นอิสระได้

กรรมการอิสระต้องมีคุณสมบัติ ดังต่อไปนี้

1.  ถือหุ้นไม่เกินร้อยละ 0.5 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่
    บริษัทย่อย บริษัทร่วม ทั้งนี้ ให้นับรวมการถือหุ้นของผู้ที่เกี่ยวข้องของกรรมการอิสระรายนั้น ๆ
    ด้วย

2.  ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน ผู้ถือหุ้นรายใหญ่ หรือผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับการแต่งตั้งเป็นกรรมการอิสระ ทั้งนี้
    ลักษณะต้องห้ามดังกล่าวไม่รวมถึงกรณีที่กรรมการอิสระเคยเป็นข้าราชการ หรือที่ปรึกษา
    ของส่วนราชการซึ่งเป็นผู้ถือหุ้นรายใหญ่ หรือผู้มีอำนาจควบคุมของบริษัท

3.  ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
    ในลักษณะที่เป็น บิดามารดา คู่สมรส พี่น้องและบุตร รวมทั้งคู่สมรสของบุตรของผู้บริหาร
    ผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัทหรือบริษัทย่อย

4.  ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่หรือผู้มีอำนาจควบคุมของบริษัท
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นที่มีนัย
    หรือผู้มีอำนาจควบคุมของผู้ที่มีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับการแต่งตั้งเป็นกรรมการอิสระ

ความสัมพันธ์ทางธุรกิจตามวรรคหนึ่ง
รวมถึงการทำรายการทางการค้าที่กระทำเป็นปกติเพื่อประกอบกิจการ
การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
หรือการให้หรือรับความช่วยเหลือทางการเงิน ด้วยการรับหรือให้กู้ยืม ค้ำประกัน
การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน
ซึ่งเป็นผลให้บริษัทหรือคู่สัญญามีภาระหนี้ที่ต้องชำระต่ออีกฝ่ายหนึ่ง ตั้งแต่ร้อยละ 3
ของสินทรัพย์ที่มีตัวตนสุทธิของบริษัทหรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า ทั้งนี้
การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกัน
โดยอนุโลม แต่ในการพิจารณาภาระหนี้ดังกล่าว ให้นับรวมภาระหนี้ที่เกิดขึ้นในระหว่าง 1
ปีก่อนวันที่มีความสัมพันธ์ทางธุรกิจกับบุคคลเดียวกัน

5.  ไม่เป็นหรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่หรือผู้มีอำนาจควบคุมบริษัท และไม่เป็นผู้ถือหุ้นที่มีนัย ผู้มีอำนาจควบคุม
    หรือหุ้นส่วนของสำนักงานสอบบัญชี ซึ่งมีผู้สอบบัญชีของบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือผู้มีอำนาจควบคุมของบริษัทสังกัดอยู่
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับการแต่งตั้งเป็นกรรมการอิสระ

6.  ไม่เป็นหรือเคยเป็นผู้ให้บริการทางวิชาชีพใด ๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่า 2 ล้านบาทต่อปีจากบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย
    ผู้มีอำนาจควบคุมหรือหุ้นส่วนของผู้ให้บริการทางวิชาชีพนั้นด้วย
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปีก่อนวันที่ได้รับการแต่งตั้งเป็นกรรมการอิสระ

7.  ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการของบริษัท ผู้ถือหุ้นรายใหญ่
    หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่

8.  ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทหรือบริษัทย่อย
    หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน ลูกจ้าง
    พนักงาน ที่ปรึกษาที่รับเงินเดือนประจำ หรือถือหุ้นเกินร้อยละ1
    ของจำนวนหุ้นที่มีสิทธิออกเสียงทั้งหมดของบริษัทอื่น
    ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทหรือบริษัทย่อย

9.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

2.  ภายหลังได้รับการแต่งตั้งเป็นกรรมการอิสระที่มีลักษณะเป็นไปตามข้อ 1.1.1 ถึง 1.1.9 แล้ว
    กรรมการอิสระอาจได้รับมอบหมายจากคณะกรรมการบริษัทฯ
    ให้ตัดสินใจในการดำเนินกิจการของบริษัท บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน ผู้ถือหุ้นรายใหญ่ หรือผู้มีอำนาจควบคุมของบริษัท
    โดยมีการตัดสินใจในรูปแบบขององค์คณะ (collective decision) ได้

3.  บริษัทอาจแต่งตั้งบุคคลที่มีหรือเคยมีความสัมพันธ์ทางธุรกิจหรือการให้บริการทางวิชาชีพเกินมูลค่าตามข้อ
    1.1.4 หรือ 1.1.6 เป็นกรรมการอิสระได้ หากคณะกรรมการบริษัทฯ
    ได้พิจารณาอย่างระมัดระวังและมีความเห็นว่าบุคคลดังการแต่งตั้งบุคคลดังกล่าว
    ไม่มีผลกระทบต่อการปฏิบัติหน้าที่และการให้ความเห็นที่เป็นอิสระ
    และให้เปิดเผยข้อมูลต่อไปนี้ในหนังสือนัดประชุมผู้ถือหุ้นในวาระพิจารณาแต่งตั้งกรรมการอิสระด้วย

    1.  ลักษณะความสัมพันธ์ทางธุรกิจหรือการให้บริการทางวิชาชีพ
        ที่ทำให้บุคคลดังกล่าวมีคุณสมบัติไม่เป็นไปตามหลักเกณฑ์ที่กำหนด

    2.  เหตุผลและความจำเป็นที่ยังคงหรือแต่งตั้งให้บุคคลดังกล่าวเป็นกรรมการอิสระ

    3.  ความเห็นของคณะกรรมการของบริษัทในการเสนอให้มีการแต่งตั้งบุคคลดังกล่าวเป็นกรรมการอิสระ

ภาวะผู้นำและวิสัยทัศน์ของคณะกรรมการ

คณะกรรมการในฐานะตัวแทนของผู้ถือหุ้นมีหน้าที่กำกับดูแลการบริหารจัดการงานของบริษัทต้องปฏิบัติหน้าที่ให้เป็นไปตามกฎหมาย
วัตถุประสงค์ และข้อบังคับของบริษัท ตลอดจนมติที่ประชุมผู้ถือหุ้น ด้วยความซื่อสัตย์
สุจริตและระมัดระวังรักษาผลประโยชน์ของผู้ถือหุ้น โดยคำนึงถึงผู้มีส่วนได้เสียอื่นๆ ด้วย
ในการปฏิบัติหน้าที่ดังกล่าว คณะกรรมการเป็นผู้ให้ความเห็นชอบในเรื่องวิสัยทัศน์ พันธกิจกลยุทธ์
เป้าหมาย แผนธุรกิจและงบประมาณของบริษัท คณะกรรมการได้กำหนดบทบาท
หน้าที่และความรับผิดชอบระหว่างคณะกรรมการ คณะกรรมการตรวจสอบ
คณะอนุกรรมการและฝ่ายบริหารไว้อย่างชัดเจนและเป็นลายลักษณ์อักษร
นอกจากนี้ยังจัดให้มีกลไกในการกำกับดูแล และติดตามการปฏิบัติงานและ
การควบคุมของฝ่ายบริหารในช่วงเวลาที่จำเป็นและเหมาะสม

หน้าที่ความรับผิดชอบ

ในที่ประชุมคณะกรรมการครั้งที่ 3/2549 เมื่อวันที่ 21 มีนาคม 2549
คณะกรรมการได้ทำการปรับปรุงขอบเขตอำนาจหน้าที่ของคณะกรรมการเป็นลายลักษณ์อักษรดังต่อไปนี้

-   กำหนด นโยบาย และทิศทางการดำเนินงานของบริษัท บริษัทย่อย
    และกำกับดูแลให้ฝ่ายบริหารดำเนินการ
    ให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
    เพื่อเพิ่มมูลค่าทางเศรษฐกิจสูงสุดแก่ผู้ถือหุ้นและการเติบโตอย่างต่อเนื่อง

-   พิจารณาตัดสินในเรื่องที่มีสาระสำคัญเกี่ยวกับการดำเนินธุรกิจของบริษัทและบริษัทย่อย เช่น
    นโยบายและแผนธุรกิจ โครงการลงทุนขนาดใหญ่ อำนาจการบริหาร
    การได้มาหรือจำหน่ายไปซึ่งทรัพย์สิน และรายการอื่นใดที่กฎหมายกำหนด

-   ติดตามการปฏิบัติงานของฝ่ายบริหารของบริษัทและบริษัทย่อยให้เป็นไปอย่างมีประสิทธิภาพ
    เพื่อประโยชน์ สูงสุดของบริษัทโดยจัดให้มีระบบบัญชี
    การรายงานทางการเงินและการสอบบัญชีที่เชื่อถือได้
    รวมทั้งดูแลให้มีกระบวนการในการประเมินความเหมาะสมของการควบคุมภายใน
    และการตรวจสอบภายใน ให้มีประสิทธิภาพ และประสิทธิผล การบริหารจัดการความเสี่ยง
    และการติดตามผล

-   ดูแลไม่ให้เกิดปัญหาความขัดแย้งทางผลประโยชน์ระหว่างผู้มีส่วนได้เสียของบริษัท
    และอนุมัติรายการที่เกี่ยวข้อง และรายการขัดแย้งทางผลประโยชน์

-   กำกับดูแลกิจการให้มีการปฏิบัติงานและดำเนินการตามหลักการกำกับดูแลกิจการที่ดีและมีจริยธรรม

-   ทบทวนนโยบายการกำกับดูแลกิจการของบริษัท
    และประเมินผลการปฏิบัติตามนโยบายดังกล่าวเป็นประจำอย่างน้อยปีละหนึ่งครั้ง

-   ให้มีการประเมินผลงานของคณะกรรมการทั้งชุดทุกๆ ปี

-   คณะกรรมการบริษัทฯ อาจมอบอำนาจช่วงให้บุคคลใดบุคคลหนึ่งมีอำนาจในการดำเนินการ
    ในเรื่องใดเรื่องหนึ่งหรือหลายเรื่องตามที่คณะกรรมการบริษัทฯ พิจารณาเห็นสมควรก็ได้
    โดยการมอบอำนาจดังกล่าวไม่รวมถึงการมอบอำนาจให้บุคคลนั้นๆ
    สามารถอนุมัติการทำรายการที่ตนหรือบุคคลที่อาจมีความขัดแย้งหรือมีส่วนได้ส่วนเสีย
    หรืออาจมีความขัดแย้งทางผลประโยชน์อื่นใด (ตามข้อบังคับของบริษัทและตามที่สำนักงาน
    ก.ล.ต. และตลาดหลักทรัพย์แห่งประเทศไทยประกาศกำหนด) ทำกับบริษัทหรือบริษัทย่อย
    ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่คณะกรรมการบริษัทฯ
    พิจารณาอนุมัติไว้

คณะกรรมการกำหนดให้กรรมการและผู้บริหารมีหน้าที่ต้องจัดทำ
และส่งรายงานการถือหลักทรัพย์ของตน ของคู่สมรส
และของบุตรที่ยังไม่บรรลุนิติภาวะในบริษัทมหาชนจำกัดที่ตนเป็นผู้บริหารนั้นต่อสำนักงาน
ก.ล.ต.ตามแบบ 59-1 และ 59-2
ภายในเวลาที่กำหนดตามประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สจ.
12/2552

บริษัทมีนโยบายให้คณะกรรมการบริษัทฯ ทำการทบทวนนโยบายการกำกับดูแลกิจการเป็นประจำทุกปี
เพื่อให้สอดคล้องกับแนวทางของตลาดหลักทรัพย์และหลักสากลของ The Organization for
Economic Co-Operation and Development (OECD)

การแต่งตั้งคณะกรรมการ

กรรมการมีคุณสมบัติและประสบการณ์ตามที่บริษัทต้องการ
และไม่มีลักษณะต้องห้ามตามพระราชบัญญัติบริษัทมหาชนจำกัด พ.ศ.2535 และกฎหมายอื่นที่เกี่ยวข้อง
กรรมการต้องมีเวลาอย่างเพียงพอ อุทิศความรู้ ความสามารถ ปฏิบัติหน้าที่ให้แก่บริษัท
โดยประธานกรรมการฯ
มอบหมายคณะอนุกรรมการบรรษัทภิบาลและสรรหาทำหน้าที่ในการสรรหากรรมการและเสนอขออนุมัติแต่งตั้งต่อที่ประชุมผู้ถือหุ้น

ตามข้อบังคับของบริษัทในการประชุมสามัญประจำปีทุกครั้ง
กรรมการต้องพ้นจากตำแหน่งตามวาระเป็นจำนวน 1 ใน 3
โดยให้กรรมการที่อยู่ในตำแหน่งนานที่สุดนั้นเป็นผู้ออกจากตำแหน่ง
และกรรมการที่ออกตามวาระนี้อาจถูกเลือกเข้ามาดำรงตำแหน่งต่อได้
กรณีที่ตำแหน่งกรรมการว่างลงเพราะเหตุอื่นนอกจากออกตามวาระดังกล่าว
ให้คณะกรรมการมีมติด้วยคะแนนไม่น้อยกว่า 3 ใน 4
ของกรรมการที่เหลืออยู่เลือกบุคคลใดบุคคลหนึ่ง ซึ่งมีคุณสมบัติและไม่มีลักษณะต้องห้ามตามมาตรา 68
แห่งพระราชบัญญัติบริษัทมหาชนจำกัด พ.ศ.2535
เข้ามาเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการจะเหลืออยู่ไม่ถึงสองเดือน
บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงวาระที่ยังเหลืออยู่ของกรรมการที่ตนแทน
บริษัทมีคณะอนุกรรมการบรรษัทภิบาลและสรรหาทำหน้าที่สรรหากรรมการที่จะแต่งตั้งใหม่

กรรมการมีวาระการดำรงตำแหน่งคราวละ 3 ปี
และสามารถได้รับเลือกเข้ามาเป็นกรรมการใหม่ได้
บริษัทไม่ได้มีข้อห้ามการแต่งตั้งกรรมการที่พ้นจากตำแหน่งตามวาระกลับเข้ามาเป็นกรรมการใหม่
รวมทั้งไม่มีข้อห้ามเกี่ยวกับเรื่องอายุของกรรมการ แต่คำนึงถึงความสามารถในการปฏิบัติหน้าที่
สำหรับกรรมการอิสระ ให้ดำรงตำแหน่งติดต่อกันได้ไม่เกิน 3 วาระหรือไม่เกิน 9
ปีแล้วแต่ระยะเวลาใดจะนานกว่า เว้นแต่คณะกรรมการบริษัทฯ เห็นว่า
มีความจำเป็นที่จะต้องขอให้กรรมการอิสระที่ดำรงตำแหน่งติดต่อกันมาครบ 3 วาระหรือ 9
ปีแล้วดำรงตำแหน่งต่อไป ก็ให้คณะกรรมการบริษัทฯ
ขยายระยะเวลาการดำรงตำแหน่งของกรรมการอิสระออกไปได้อีกคราวละ 1 ปี

กรรมการสามารถดำรงตำแหน่งกรรมการในบริษัทจดทะเบียนอื่นได้ไม่เกิน 5 บริษัท
แต่การเป็นกรรมการดังกล่าวต้องไม่เป็นอุปสรรคต่อการปฏิบัติหน้าที่กรรมการของบริษัท
และไม่มีความขัดแย้งทางผลประโยชน์

บริษัทมีนโยบายส่งเสริมให้กรรมการเข้าร่วมในการฝึกอบรมในหัวข้อต่างๆ
ที่เป็นประโยชน์กับการปฏิบัติหน้าที่ของกรรมการ ที่จัดโดยหน่วยงาน เช่น
ตลาดหลักทรัพย์แห่งประเทศไทย สถาบันกรรมการไทย
กรรมการที่ได้รับเลือกตั้งเข้ามาใหม่จะได้รับเอกสารและข้อมูลข่าวสารต่างๆ
เกี่ยวกับธุรกิจของบริษัทและข้อมูลอื่นๆ
เพื่อช่วยให้กรรมการใหม่สามารถปฏิบัติหน้าที่ได้อย่างมีประสิทธิภาพ

ประธานกรรมการบริษัทและประธานกรรมการบริหาร

บริษัทมีนโยบายในการแบ่งแยกหน้าที่ความรับผิดชอบของประธานกรรมการและประธานกรรมการบริหาร
โดยจะต้องเป็นผู้ที่มีความรู้ความสามารถ
มีประสบการณ์และคุณสมบัติที่เหมาะสมและต้องไม่เป็นบุคคลเดียวกัน
เพื่อให้มีการถ่วงดุลอำนาจโดยแยกหน้าที่การกำกับดูแลและการบริหารงานออกจากกัน

-   ประธานกรรมการบริษัท เป็นผู้รับผิดชอบในฐานะผู้นำของคณะกรรมการ เป็นกรรมการอิสระ
    ทำหน้าที่ติดตามดูแลการบริหารงานของคณะกรรมการบริหารให้บรรลุผลสำเร็จตามแผนงานที่ได้กำหนดไว้
    นอกจากนี้ยังมีหน้าที่ ในฐานะเป็นประธานการประชุมคณะกรรมการ และการประชุมผู้ถือหุ้น

-   ประธานกรรมการบริหาร เป็นหัวหน้าและผู้นำคณะผู้บริหารของบริษัท
    รับผิดชอบต่อคณะกรรมการบริษัทฯ ในการบริหารจัดการงานของบริษัท
    เพื่อให้บรรลุตามแผนที่วางไว้ และรายงานผลการบริหารงานต่อคณะกรรมการ

การประชุมคณะกรรมการ

การประชุมคณะกรรมการได้มีการกำหนดไว้อย่างเป็นทางการล่วงหน้าโดยกำหนดให้มีการประชุมปีละ
6 ครั้ง การประชุมคณะกรรมการอาจจัดเพิ่มได้ตามความจำเป็น ในการประชุม
ประธานกรรมการจะต้องจัดสรรเวลาให้อย่างเพียงพอที่ฝ่ายบริหารจะเสนอเอกสารและข้อมูลเพื่อการอภิปรายปัญหาสำคัญ
และเพียงพอสำหรับคณะกรรมการ ที่จะอภิปรายในประเด็นที่สำคัญ
กรรมการทุกท่านมีอิสระในการแสดงความคิดเห็นและเสนอวาระการประชุม
เลขานุการคณะกรรมการมีหน้าที่ในการนัดหมาย จัดเตรียมเอกสารประกอบการประชุมให้พอเพียง
และจัดส่งล่วงหน้าพร้อมหนังสือเชิญประชุมก่อนการประชุมไม่น้อยกว่า 7 วัน
เพื่อให้คณะกรรมการได้มีเวลาศึกษามาก่อนล่วงหน้า
และทำการจดบันทึกการประชุมเป็นลายลักษณ์อักษร จัดเก็บรายงานการประชุมที่ผ่านการรับรองแล้ว
รวมทั้งเอกสารประกอบการประชุม และพร้อมที่จะให้ตรวจสอบได้
และกรรมการผู้มีส่วนได้เสียจะต้องไม่อยู่ในที่ประชุมเมื่อมีการพิจารณาวาระที่ตนมีส่วนได้เสีย
และคณะกรรมการบริหารของบริษัทจะจัดทำรายงานผลการดำเนินงานเสนอให้คณะกรรมการทราบทุกเดือน

กรรมการที่ไม่เป็นผู้บริหารจะประชุมระหว่างกันเองอย่างน้อยปีละหนึ่งครั้ง เพื่ออภิปรายปัญหาต่างๆ
เกี่ยวกับการจัดการที่อยู่ในความสนใจ และแจ้งให้กรรมการผู้จัดการทราบถึงผลการประชุมด้วย

ปี 2554 ที่ผ่านมา คณะกรรมการมีการประชุมตามวาระปกติ จำนวน 6 ครั้ง
และการประชุมวาระพิเศษจำนวน 12 ครั้ง โดยการเข้าร่วมประชุมของคณะกรรมการ มีดังนี้

+--------------------------+----------+---------+---------+---------+
| รายชื่อกรรมการ             | การประช  |         | กา      |         |
|                          | ุมวาระปกติ |         | รประชุมว |         |
|                          |          |         | าระพิเศษ |         |
+==========================+==========+=========+=========+=========+
|                          | จำนวนครั้ง | จำน     | จ       | จำน     |
|                          |          | วนครั้งที่ร | ำนวนครั้ง | วนครั้งที่ร |
|                          | การประชุม | ่วมประชุม |         | ่วมประชุม |
|                          |          |         | ก       |         |
|                          |          |         | ารประชุม |         |
+--------------------------+----------+---------+---------+---------+
|   นายพารณ อิศรเสนา ณ      | 6        | 6/6     | 12      | 12/12   |
|   อยุธยา                  |          |         |         |         |
+--------------------------+----------+---------+---------+---------+
|   ศาสตราจารย์หิรัญ รดีศรี     | 6        | 6/6     | 12      | 12/12   |
+--------------------------+----------+---------+---------+---------+
|   นางชรินทร วงศ์ภูธร        | 6        | 6/6     | 12      | 12/12   |
+--------------------------+----------+---------+---------+---------+
|   รศ.สำเรียง เมฆเกรียงไกร  | 6        | 6/6     | 12      | 12/12   |
+--------------------------+----------+---------+---------+---------+
|   นายสมประสงค์ บุญยะชัย     | 6        | 6/6     | 12      | 12/12   |
+--------------------------+----------+---------+---------+---------+
|   Mr. Yong Lum Sung      | 6        | 6/6     | 12      | 12/12   |
+--------------------------+----------+---------+---------+---------+
|   นางศุภจี สุธรรมพันธุ์ ¹⁾     | 2        | 2/2     | 5       | 5/5     |
+--------------------------+----------+---------+---------+---------+
|   นายเอนก พนาอภิชน        | 6        | 6/6     | 12      | 12/12   |
+--------------------------+----------+---------+---------+---------+

หมายเหตุ:

1) เข้าดำรงตำแหน่งกรรมการและกรรมการบริหาร แทน นายอารักษ์ ชลธาร์นนท์ เมื่อวันที่ 10
สิงหาคม 2554 โดยจดทะเบียนที่กระทรวงพาณิชย์ เมื่อวันที่ 11 สิงหาคม 2554
และดำรงตำแหน่งประธานกรรมการบริหาร เมื่อวันที่ 1 มกราคม 2555

การแต่งตั้งคณะกรรมการชุดย่อย

คณะกรรมการบริษัทฯ ได้จัดให้มีคณะอนุกรรมการ จำนวน 3 ชุด คือ คณะกรรมการตรวจสอบ
คณะอนุกรรมการกำหนดค่าตอบแทน และคณะอนุกรรมการบรรษัทภิบาลและสรรหา
เพื่อทำหน้าที่ศึกษากลั่นกรองงาน และแบ่งเบาภาระหน้าที่ของคณะกรรมการบริษัทฯ
โดยให้มีการกำหนดขอบเขตอำนาจหน้าที่ของคณะกรรมการชุดย่อยอย่างชัดเจน

ปี 2554 ที่ผ่านมาคณะกรรมการการตรวจสอบได้มีการประชุม จำนวน 13 ครั้ง
โดยมีการเข้าร่วมประชุมของคณะกรรมการดังนี้

คณะกรรมการตรวจสอบ

+-----------------------+-----------------------+-----------+-----------+
| รายชื่อกรรมการ          | ตำแหน่ง                | จำนวนครั้ง  | จำนวนครั้ง  |
|                       |                       |           | ที่ร่วมประชุม |
|                       |                       | การประชุม  |           |
|                       |                       |           | ปี 2554    |
|                       |                       | ปี 2554    |           |
+=======================+=======================+===========+===========+
|   1. ศาสตราจารย์หิรัญ    | ปร                    | 13        | 13        |
|   รดีศรี                | ะธานคณะกรรมการตรวจสอบ |           |           |
|                       | กรรมการอิสระ           |           |           |
+-----------------------+-----------------------+-----------+-----------+
|   2. นางชรินทร วงศ์ภูธร  | กรรมการตรวจสอบ        | 13        | 13        |
|                       |                       |           |           |
|                       | กรรมการอิสระ           |           |           |
+-----------------------+-----------------------+-----------+-----------+
|   3. รศ.สำเรียง        | กรรมการตรวจสอบ        | 13        | 13        |
|   เมฆเกรียงไกร         |                       |           |           |
|                       | กรรมการอิสระ           |           |           |
+-----------------------+-----------------------+-----------+-----------+

คณะกรรมการแต่งตั้งคณะกรรมการตรวจสอบจากกรรมการอิสระจำนวน 3 คน โดย อย่างน้อย 1
คน ต้องมีความรู้และ ประสบการณ์ด้านบัญชีการเงิน และกรรมการตรวจสอบของบริษัท 2 คน คือ
ศาสตราจารย์หิรัญ รดีศรี และ นางชรินทร วงศ์ภูธร
เป็นผู้มีความรู้และประสบการณ์ที่จะทำการตรวจสอบงบการเงินของบริษัทได้
คณะกรรมการตรวจสอบจะต้องมีคุณสมบัติเกี่ยวกับความเป็นอิสระตามประกาศของตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ
กรรมการตรวจสอบมีวาระการดำรงตำแหน่งคราวละ 3 ปี
และสามารถได้รับการแต่งตั้งเป็นกรรมการตรวจสอบอีกได้ แต่ไม่เกิน 3 วาระติดต่อกัน
เว้นแต่คณะกรรมการจะเห็นเป็นอย่างอื่น
โดยคณะกรรมการได้ปฏิบัติตามขอบเขตและอำนาจหน้าที่ซึ่งได้มีการสอบทานและปรับปรุงเป็นประจำทุกปี
ดังนี้

-   สอบทานให้บริษัทมีรายงานทางการเงินถูกต้องและเพียงพอ

-   สอบทานให้บริษัทมีระบบการควบคุมภายใน (Internal Control) และการตรวจสอบภายใน
    (Internal Audit) ที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการแต่งตั้ง โยกย้าย ความดีความชอบ
    และการเลิกจ้างหัวหน้าหน่วยงานตรวจสอบภายในหรือหน่วยงานอื่นใดที่รับผิดชอบเกี่ยวกับการตรวจสอบภายใน

-   สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท

-   พิจารณาคัดเลือก เสนอแต่งตั้งบุคคลที่มีความเป็นอิสระเพื่อทำหน้าที่เป็นผู้สอบบัญชี
    และเสนอค่าตอบแทนผู้สอบบัญชีของบริษัท
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมอย่างน้อยปีละ 1 ครั้ง

-   พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมาย
    และข้อกำหนดของตลาดหลักทรัพย์แห่งประเทศไทย ทั้งนี้ เพื่อให้มั่นใจว่า
    รายการดังกล่าวสมเหตุสมผลและเป็นประโยชน์สูงสุดต่อบริษัท

-   สอบทานให้บริษัทมีระบบการบริหารความเสี่ยง (Risk Management)
    ที่เหมาะสมและมีประสิทธิผล

-   จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

  1. ความเห็นเกี่ยวกับความถูกต้องครบถ้วน เป็นที่เชื่อถือได้ของรายงานทางการเงินของบริษัท

  2. ความเห็นเกี่ยวกับความเพียงพอของระบบควบคุมภายในของบริษัท

  3. ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
  ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัท

  4. ความเห็นเกี่ยวกับความเหมาะสมของผู้สอบบัญชี

  5. ความเห็นเกี่ยวกับรายการที่อาจมีความขัดแย้งทางผลประโยชน์

  6.
  จำนวนการประชุมคณะกรรมการตรวจสอบและการเข้าร่วมประชุมของกรรมการตรวจสอบแต่ละท่าน

  7. ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฏบัตร

  8. รายการอื่นที่เห็นว่าผู้ถือหุ้นและผู้ลงทุนทั่วไปควรทราบ ภายใต้ขอบเขตหน้าที่
  และความรับผิดชอบที่ได้รับมอบหมายจากคณะกรรมการบริษัทฯ

-   รายงานผลการปฏิบัติงานของคณะกรรมการตรวจสอบให้คณะกรรมการบริษัทฯ
    ทราบอย่างน้อยปีละ 4 ครั้ง

-   ให้มีอำนาจว่าจ้างที่ปรึกษา
    หรือบุคคลภายนอกตามระเบียบของบริษัทมาให้ความเห็นหรือคำปรึกษาในกรณีจำเป็น

-   ให้มีอำนาจเชิญกรรมการ ผู้บริหาร
    หัวหน้าหน่วยงานหรือพนักงานของบริษัทหารือหรือตอบคำถามของคณะกรรมการตรวจสอบ

-   พิจารณาทบทวนขอบเขตอำนาจหน้าที่ความรับผิดชอบ
    และประเมินผลการปฏิบัติงานของคณะกรรมการตรวจสอบเป็นประจำทุกปี

-   ปฏิบัติการอื่นใดตามที่คณะกรรมการบริษัทฯ มอบหมาย
    ด้วยความเห็นชอบจากคณะกรรมการตรวจสอบ

-   ในการปฏิบัติหน้าที่ของคณะกรรมการตรวจสอบ หากพบหรือมีข้อสงสัยว่า
    มีรายการหรือการกระทำดังต่อไปนี้
    ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    ให้คณะกรรมการตรวจสอบรายงานต่อคณะกรรมการของบริษัทเพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

1.  รายการที่เกิดความขัดแย้งทางผลประโยชน์

2.  การทุจริตหรือมีสิ่งผิดปกติหรือมีความบกพร่องที่สำคัญในระบบควบคุมภายใน

3.  การฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท

  หากคณะกรรมการของบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาตามวรรคหนึ่ง
  กรรมการตรวจสอบรายใดรายหนึ่งอาจรายงานว่า
  มีรายการหรือการกระทำตามวรรคหนึ่งต่อสำนักงานคณะกรรมการกำกับหลักทรัพย์และตลาดหลักทรัพย์
  หรือตลาดหลักทรัพย์แห่งประเทศไทย

-   ในกรณีที่ผู้สอบบัญชีพบพฤติการณ์อันควรสงสัยว่ากรรมการ ผู้จัดการ
    หรือบุคคลซึ่งรับผิดชอบในการดำเนินงานของบริษัทได้กระทำความผิดตามที่กฎหมายระบุ
    และได้แจ้งข้อเท็จจริงเกี่ยวกับพฤติการณ์ดังกล่าวให้คณะกรรมการตรวจสอบของบริษัททราบและเพื่อดำเนินการตรวจสอบต่อไปโดยไม่ช้กช้า
    และให้คณะกรรมการตรวจสอบรายงานผลการตรวจสอบเบื้องต้นให้แก่สำนักงานคณะกรรมการกำกับหลักทรัพย์และตลาดหลักทรัพย์
    และผู้สอบบัญชีทราบภายในสามสิบวันนับแต่วันที่ได้รับแจ้งจากผู้สอบบัญชี
    พฤติการณ์อันควรสงสัยที่ต้องแจ้งดังกล่าว
    และวิธีการเพื่อให้ได้ซึ่งข้อเท็จจริงเกี่ยวกับพฤติการณ์นั้น
    ให้เป็นไปตามที่คณะกรรมการกำกับตลาดทุนประกาศกำหนด

คณะกรรมการตรวจสอบยังได้ประชุมกันเองเพื่อพิจารณาปัญหาที่มีสาระสำคัญเกี่ยวกับการจัดการ
และแจ้งให้กรรมการผู้จัดการและกรรมการบริษัททราบถึงผลการประชุมด้วย

คณะกรรมการตรวจสอบได้ทำการประเมินตนเอง
และรายงานผลการประเมินต่อคณะกรรมการบริษัทฯ ในการประชุมคณะกรรมการบริษัทฯ ครั้งที่
2/2554 ณ วันที่ 16 กุมภาพันธ์ 2554

คณะอนุกรรมการกำหนดค่าตอบแทน

1.  นางชรินทร วงศ์ภูธร ประธานคณะอนุกรรมการ

2.  นายสมประสงค์ บุญยะชัย อนุกรรมการ

3.  รองศาสตราจารย์สำเรียง เมฆเกรียงไกร อนุกรรมการ

เมื่อวันที่ 22 มีนาคม 2555 นายพารณ อิศรเสนา ณ อยุธยา
ได้ลาออกจากตำแหน่งประธานคณะอนุกรรมการกำหนดค่าตอบแทน
เพื่อให้เป็นไปตามหลักการกำกับดูแลกิจการที่ดี (Good Corporate Governance) ว่า
ประธานกรรมการบริษัทไม่ควรจะดำรงตำแหน่งประธานคณะอนุกรรมการของบริษัท
และคณะกรรมการบริษัทฯ ได้แต่งตั้ง นางชรินทร
วงศ์ภูธรเป็นประธานคณะอนุกรรมการกำหนดค่าตอบแทนแทนนายพารณ อิศรเสนา ณ อยุธยา
และได้แต่งตั้งรองศาสตราจารย์สำเรียง เมฆเกรียงไกร
กรรมการอิสระเป็นอนุกรรมการกำหนดค่าตอบแทนแทนนายพารณ อิศรเสนา ณ อยุธยา

คณะอนุกรรมการกำหนดค่าตอบแทน ประกอบด้วยอนุกรรมการ 3 คน
คือประธานอนุกรรมการและอนุกรรมการอีก 2 คน ประธานอนุกรรมการและอนุกรรมการ 1
คนจะเป็นกรรมการอิสระ และอนุกรรมการอีก 1 คนจะเป็นกรรมการที่ไม่เป็นผู้บริหาร
อนุกรรมการกำหนดค่าตอบแทนมีวาระการดำรงตำแหน่งคราวละ 3 ปี
และสามารถได้รับการแต่งตั้งเป็นอนุกรรมการกำหนดค่าตอบแทนอีกได้ แต่ไม่เกิน 3 วาระติดต่อกัน
เว้นแต่คณะกรรมการจะเห็นว่ามีความจำเป็นต้องขอให้ดำรงตำแหน่งต่อไป
คณะอนุกรรมการกำหนดค่าตอบแทนมีขอบเขตและอำนาจหน้าที่ ดังนี้

-   กำหนดค่าตอบแทนที่เหมาะสมเมื่อเทียบกับอุตสาหกรรมเดียวกันและสมเหตุสมผลทั้งที่เป็นตัวเงินและมิใช่ตัวเงินเพื่อจูงใจและรักษาคณะกรรมการ
    คณะกรรมการชุดย่อยและผู้บริหารระดับสูงของบริษัทให้อยู่ต่อไป

-   พิจารณาให้ความเห็นชอบแผน EV Bonus (Economic Value Bonus) และหลักเกณฑ์ต่าง
    ๆ ในการดำเนินการตามแผน EV Bonus รวมทั้งให้ความเห็นชอบการจัดสรร EV Bonus
    ประจำปีให้กับผู้บริหารของบริษัท เพื่อเสนอให้คณะกรรมการพิจารณา

-   กำกับดูแลการดำเนินการตามแผน EV Bonus และมีอำนาจวินิจฉัยชี้ขาด
    ในกรณีที่มีปัญหาหรือข้อขัดแย้ง เกี่ยวกับการดำเนินการตามแผน EV Bonus
    และรายงานให้คณะกรรมการทราบ

-   พิจารณาให้ความเห็นชอบการกำหนดค่าตอบแทนรายปีของกรรมการ
    เพื่อเสนอให้คณะกรรมการพิจารณาอนุมัติและหรือนำเสนอต่อที่ประชุมผู้ถือหุ้นอนุมัติแล้วแต่กรณี

-   จัดทำหลักเกณฑ์และนโยบายในการกำหนดค่าตอบแทนของคณะกรรมการ
    เพื่อเสนอให้คณะกรรมการพิจารณาอนุมัติและหรือนำเสนอต่อที่ประชุมผู้ถือหุ้นอนุมัติตามแต่กรณี

-   คณะอนุกรรมการกำหนดค่าตอบแทนรับผิดชอบต่อคณะกรรมการบริษัทฯ
    และมีหน้าที่ให้คำชี้แจงตอบคำถาม เกี่ยวกับค่าตอบแทนของกรรมการในที่ประชุมผู้ถือหุ้น

-   พิจารณาและให้ความเห็นชอบผลการประเมินการปฏิบัติงานเพื่อกำหนดเงินโบนัสประจำปี EV
    Bonus และการปรับขึ้นเงินเดือนประจำปีให้แก่ประธานเจ้าหน้าที่บริหาร (CEO) ของบริษัท
    เพื่อเสนอให้คณะกรรมการพิจารณาอนุมัติ

-   ว่าจ้างที่ปรึกษาหรือบุคคลที่มีความเป็นอิสระ เพื่อให้ความเห็นหรือคำแนะนำตามความจำเป็น

-   พิจารณาทบทวนและประเมินความเพียงพอของกฎบัตรของคณะอนุกรรมการกำหนดค่าตอบแทนและเสนอต่อคณะกรรมการบริษัทฯ
    เพื่อพิจารณาอนุมัติเปลี่ยนแปลง

-   รายงานผลการปฏิบัติงานที่สำคัญให้คณะกรรมการบริษัทฯ รับทราบเป็นประจำ
    รวมทั้งประเด็นสำคัญต่าง ๆ ที่คณะกรรมการบริษัทฯ ควรได้รับทราบ

-   มีอำนาจเชิญฝ่ายจัดการ ผู้บริหาร หรือบุคคลใดที่เกี่ยวข้องของบริษัทมาให้ความเห็น
    เข้าร่วมประชุมหรือให้ข้อมูลที่เกี่ยวข้อง

-   ปฏิบัติการอื่นใดตามที่คณะกรรมการบริษัทฯ มอบหมาย

ในรอบปี 2554
คณะอนุกรรมการกำหนดค่าตอบแทนได้คำนึงถึงผลการดำเนินงานของบริษัทและค่าตอบแทนกรรมการของบริษัทต่างๆ
ในอุตสาหกรรมเดียวกัน
และได้เสนอให้ที่ประชุมผู้ถือหุ้นพิจารณาซึ่งอยู่ในวงเงินที่ได้รับอนุมัติจากที่ประชุมสามัญผู้ถือหุ้นประจำปี
2554

คณะอนุกรรมการบรรษัทภิบาลและสรรหา

1.  นางชรินทร วงศ์ภูธร ประธานคณะอนุกรรมการ

2.  นายสมประสงค์ บุญยะชัย อนุกรรมการ

3.  รองศาสตราจารย์สำเรียง เมฆเกรียงไกร อนุกรรมการ

เมื่อวันที่ 22 มีนาคม 2555 นายพารณ อิศรเสนา ณ อยุธยา
ได้ลาออกจากตำแหน่งประธานคณะอนุกรรมการบรรษัทภิบาลและสรรหา
เพื่อให้เป็นไปตามหลักการกำกับดูแลกิจการที่ดี (Good Corporate Governance)
ว่าประธานกรรมการบริษัทไม่ควรจะดำรงตำแหน่งประธานคณะอนุกรรมการของบริษัท
และคณะกรรมการบริษัทฯ ได้แต่งตั้ง นางชรินทร
วงศ์ภูธรเป็นประธานคณะอนุกรรมการบรรษัทภิบาลและสรรหา แทนนายพารณ อิศรเสนา ณ อยุธยา
และได้แต่งตั้งรองศาสตราจารย์สำเรียง เมฆเกรียงไกร
กรรมการอิสระเป็นอนุกรรมการบรรษัทภิบาลและสรรหา แทนนายพารณ อิศรเสนา ณ อยุธยา

คณะอนุกรรมการบรรษัทภิบาลและสรรหา ประกอบด้วยอนุกรรมการ 3 คนคือประธานอนุกรรมการ
และอนุกรรมการอีก 2 คน ประธานอนุกรรมการและอนุกรรมการ 1 คน
จะเป็นกรรมการอิสระและอนุกรรมการอีก 1 คน จะเป็นกรรมการที่ไม่เป็นผู้บริหาร
อนุกรรมการบรรษัทภิบาลและสรรหามีวาระการดำรงตำแหน่งคราวละ 3 ปี
และสามารถได้รับการแต่งตั้งเป็นอนุกรรมการบรรษัทภิบาลและสรรหาอีกได้ แต่ไม่เกิน 3
วาระติดต่อกัน เว้นแต่คณะกรรมการจะเห็นว่ามีความจำเป็นต้องขอให้ดำรงตำแหน่งต่อไป
คณะอนุกรรมการบรรษัทภิบาลและสรรหามีขอบเขตและอำนาจหน้าที่ ดังนี้

-   วางนโยบายการปฏิบัติตามนโยบายการกำกับดูแลกิจการที่ดีของบริษัท
    พิจารณาทบทวนนโยบายการกำกับดูแลกิจการที่ดีของบริษัททุกๆ ปี
    รวมทั้งเสนอปรับปรุงแก้ไขนโยบายการกำกับดูแลกิจการที่ดีของบริษัทให้คณะกรรมการบริษัทฯ
    พิจารณา

-   กำหนดหลักเกณฑ์และนโยบายในการสรรหาคณะกรรมการและกรรมการชุดย่อยของบริษัท

-   พิจารณาสรรหากรรมการ โดยพิจารณาบุคคลที่เหมาะสมที่จะมาดำรงตำแหน่งกรรมการ
    เพื่อเสนอคณะกรรมการบริษัทฯ
    พิจารณาอนุมัติและหรือเสนอขออนุมัติต่อที่ประชุมผู้ถือหุ้นแล้วแต่กรณี

-   พิจารณาสรรหาผู้ที่เหมาะสมที่จะดำรงตำแหน่งประธานกรรมการบริหารในกรณีที่มีตำแหน่งว่างลง
    รวมทั้ง พิจารณาหลักเกณฑ์ในการสืบทอดตำแหน่งผู้บริหารระดับสูง
    แล้วนำเสนอคณะกรรมการบริษัทฯ เพื่อแต่งตั้งต่อไป

-   พิจารณาเสนออนุมัติแต่งตั้งบุคคลที่จะดำรงตำแหน่งเป็นอนุกรรมการและประธานคณะอนุกรรมการชุดต่างๆ
    ต่อคณะกรรมการบริษัทฯ

-   พิจารณาเสนอชื่อบุคคลของบริษัทที่จะไปดำรงตำแหน่งเป็นกรรมการในบริษัทย่อย บริษัทร่วม
    และบริษัทร่วมค้าของบริษัท

-   ดูแลการประเมินผลการปฏิบัติงานประจำปีของคณะกรรมการบริษัทฯ คณะอนุกรรมการแต่ละชุด
    (รวมทั้งประเมินผลการปฏิบัติงานตนเองของคณะอนุกรรมการบรรษัทภิบาลและสรรหา)
    และกรรมการแต่ละคน ตลอดจนทำหน้าที่สอบทานผลการประเมินของคณะอนุกรรมการแต่ละชุด
    และรายงานผลต่อคณะกรรมการบริษัทฯ

-   ว่าจ้างที่ปรึกษาหรือบุคคลที่มีความเป็นอิสระ
    เพื่อให้ความเห็นหรือคำแนะนำตามความจำเป็นตามระเบียบข้อบังคับของบริษัท

-   พิจารณาทบทวนและประเมินความเพียงพอของกฎบัตรของคณะอนุกรรมการบรรษัทภิบาลและสรรหา
    และเสนอต่อคณะกรรมการบริษัทฯ เพื่อพิจารณาอนุมัติเปลี่ยนแปลง

-   รายงานผลการปฏิบัติงานที่สำคัญให้คณะกรรมการบริษัทฯ รับทราบเป็นประจำ
    รวมทั้งประเด็นสำคัญต่างๆ ที่คณะกรรมการบริษัทฯ ควรได้รับทราบ

-   ปฏิบัติการอื่นใดตามที่คณะกรรมการบริษัทฯ มอบหมาย

ปี 2554
คณะอนุกรรมการบรรษัทภิบาลและสรรหาได้ทำการสรรหาและพิจารณาคัดเลือกบุคคลที่มีคุณสมบัติ
เหมาะสมที่จะได้รับการแต่งตั้งเป็นกรรมการ เสนอให้คณะกรรมการบริษัทฯ
พิจารณาให้ความเห็นชอบเพื่อเสนอให้ที่ประชุมสามัญผู้ถือหุ้นประจำปี 2554
แต่งตั้งเป็นกรรมการของบริษัท

ปี พ.ศ. 2554 คณะอนุกรรมการกำหนดค่าตอบแทนมีการประชุม 5 ครั้ง
และคณะอนุกรรมการบรรษัทภิบาลและสรรหา มีการประชุม 5 ครั้ง
ประธานอนุกรรมการและอนุกรรมการได้เข้าประชุมครบถ้วน

การสรรหากรรมการ

บริษัทได้แต่งตั้งคณะอนุกรรมการบรรษัทภิบาลและสรรหา เพื่อทำหน้าที่ในการสรรหาบุคคลที่มีคุณสมบัติ
ความรู้ ความสามารถ
ประสบการณ์และความเชี่ยวชาญในการบริหารงานที่เหมาะสมเพื่อเสนอชื่อให้เป็นกรรมการบริษัท
ในกรณีที่กรรมการบริษัทว่างลง
ประธานอนุกรรมการบรรษัทภิบาลและสรรหาและอนุกรรมการจะรวบรวมรายชื่อบุคคลที่มีคุณสมบัติ
ความรู้ ความสามารถ
ประสบการณ์และความเชี่ยวชาญในการบริหารงานและการกำกับดูแลที่เหมาะสมจะได้รับการเสนอชื่อให้เป็นกรรมการบริษัทจำนวนหนึ่ง
และนำเสนอที่ประชุมคณะอนุกรรมการบรรษัทภิบาลและสรรหา เพื่อพิจารณากลั่นกรอง
และคัดเลือกชั้นหนึ่งก่อน
เสร็จแล้วคณะอนุกรรมการบรรษัทภิบาลและสรรหาจะเสนอชื่อบุคคลที่ผ่านการคัดเลือกจากที่ประชุมคณะอนุกรรมการบรรษัทภิบาลและสรรหาต่อที่ประชุมคณะกรรมการบริษัทฯ
เพื่อพิจารณากลั่นกรองและคัดเลือกให้เหลือจำนวนเท่ากับตำแหน่งกรรมการบริษัทที่ว่างอยู่
เสร็จแล้วจึงจะนำรายชื่อบุคคลที่ได้รับการคัดเลือกเสนอต่อที่ประชุมผู้ถือหุ้นเพื่อพิจารณาแต่งตั้ง
โดยใช้มติเสียงข้างมากของผู้ถือหุ้นที่มาประชุมและมีสิทธิออกเสียง
และให้ที่ประชุมผู้ถือหุ้นเลือกตั้งกรรมการเป็นรายบุคคล ทีละคน ตามหลักเกณฑ์และวิธีการดังต่อไปนี้

1.  ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ถือ

2.  ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตามข้อ 1.
    เพื่อที่จะเลือกตั้งบุคคลคนเดียวหรือหลายคนเป็นกรรมการก็ได้
    ในกรณีที่เลือกตั้งบุคคลหลายคนเป็นกรรมการจะแบ่งคะแนนเสียงให้แก่ผู้ใดมากน้อยเพียงใดไม่ได้

3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ผู้เป็นประธานเป็นผู้ออกเสียงชี้ขาด

ในการคัดเลือกบุคคลที่สมควรจะได้รับการเสนอชื่อให้เป็นกรรมการบริษัท
คณะอนุกรรมการบรรษัทภิบาลและสรรหา และคณะกรรมการบริษัทฯ
จะพิจารณาคัดเลือกตามเกณฑ์คุณสมบัติที่กำหนดไว้ในมาตรา 68 แห่งพระราชบัญญัติบริษัทมหาชนจำกัด
พ.ศ.2535 ตามประกาศของคณะกรรมการกำกับหลักทรัพย์และตลาดหลักทรัพย์ที่เกี่ยวข้อง
และพิจารณาถึงความรู้ ความสามารถ
ประสบการณ์และความเชี่ยวชาญในการบริหารงานของบุคคลดังกล่าวด้วย
เพื่อให้แน่ใจว่าบุคคลที่จะได้รับการเสนอชื่อให้ที่ประชุมผู้ถือหุ้นพิจารณาแต่งตั้ง
เป็นบุคคลที่มีคุณสมบัติครบถ้วนตามที่กฎหมายกำหนดและมีความรู้ ความสามารถ
ประสบการณ์และความเชี่ยวชาญในการบริหารงาน
ซึ่งจะเป็นประโยชน์แก่การดำเนินกิจการของบริษัทด้วย

การประเมินตนเองของคณะกรรมการ

ในการประชุมคณะกรรมการบริษัทฯ ครั้งที่ 2/2555 วันที่ 14 กุมภาพันธ์ 2555
คณะกรรมการบริษัทฯ ได้ทำการประเมินผลการปฏิบัติงานของตนเองในปี 2554
ตามแบบของตลาดหลักทรัพย์แห่งประเทศไทย โดยให้ความเห็นว่า
การประเมินตนเองของคณะกรรมการ
เป็นขั้นตอนที่สำคัญขั้นตอนหนึ่งของการพัฒนาสู่การกำกับดูแลกิจการที่ดี
และได้ส่งผลของการประเมินให้คณะกรรมการบรรษัทภิบาลและสรรหาเพื่อเป็นข้อมูลประกอบการพิจารณาคัดเลือกกรรมการฯ
ในครั้งต่อไป

คณะกรรมการบริหาร

1.  นางศุภจี สุธรรมพันธุ์ ¹⁾ ประธานกรรมการบริหาร

2.  Mr. Yong Lum Sung กรรมการบริหาร

3.  ดร.นงลักษณ์ พินัยนิติศาสตร์ กรรมการบริหาร

4.  นายเอนก พนาอภิชน กรรมการบริหาร

5.  นายไพบูลย์ ภานุวัฒนวงศ์ ²⁾ กรรมการบริหาร

หมายเหตุ:

  1) ดำรงตำแหน่งประธานกรรมการบริหารแทนนายสมประสงค์ บุญยะชัย เมื่อวันที่ 1 มกราคม
  2555

  2) ดำรงตำแหน่งกรรมการบริหาร เมื่อวันที่ 10 พฤศจิกายน 2554

คณะกรรมการบริหารประกอบด้วย
ประธานกรรมการบริหารของสายธุรกิจดาวเทียมและธุรกิจต่างประเทศ
ประธานกรรมการบริหารของสายธุรกิจสื่อสารโทรคมนาคมไร้สาย กรรมการผู้อำนวยการ
และหรือผู้ที่มีคุณสมบัติเหมาะสมตามที่ได้รับอนุมัติจากคณะกรรมการบริษัทฯ และคณะกรรมการบริษัทฯ
ได้กำหนดอำนาจหน้าที่ของคณะกรรมการ บริหารเป็นลายลักษณ์อักษร
ในการประชุมคณะกรรมการบริษัทฯ ที่ 5/2543 เมื่อวันที่ 13 พฤศจิกายน 2543
และที่ได้แก้ไขเพิ่มเติมตามมติที่ประชุมที่ 2/2548 เมื่อวันที่ 17 กุมภาพันธ์ 2548, มติที่ประชุมที่
3/2549 เมื่อวันที่ 21 มีนาคม 2549 และมติที่ประชุมที่ 8/2551 เมื่อวันที่ 13 สิงหาคม 2551
ดังต่อไปนี้

-   กำหนดทิศทางกลยุทธ์ โครงสร้างการบริหารงาน แผนธุรกิจ และงบประมาณประจำปีของบริษัท
    เพื่อเสนอให้คณะกรรมการบริษัทฯ อนุมัติ

-   บริหารการดำเนินธุรกิจใดๆ ของบริษัทให้บรรลุตามวัตถุประสงค์และเป้าหมายที่ได้วางไว้

-   กำกับและติดตามผลการดำเนินงานและฐานะการเงินของบริษัท และรายงานผลการดำเนินงาน
    พร้อมวิธีแก้ไขถ้าผลประกอบการไม่เป็นไปตามเป้าหมายให้กรรมการบริษัทรับทราบเป็นประจำทุกเดือน

-   แสวงหาและประเมินโอกาสในการลงทุนในธุรกิจใหม่

-   พิจารณาและให้ความเห็นแก่คณะกรรมการบริษัทฯ เกี่ยวกับนโยบายการจ่ายเงินปันผลของบริษัท

-   พิจารณาสอบทานและอนุมัติรายการเกี่ยวกับการลงทุนและจำหน่ายทรัพย์สิน
    การบริหารทรัพยากรบุคคล การเงินและการบริหารเงิน การบริหารงานทั่วไป
    และรายการอื่นใดที่เกี่ยวกับธุรกิจของบริษัท
    ภายในขอบเขตอำนาจที่ได้รับอนุมัติจากคณะกรรมการบริษัทฯ

-   พิจารณาและให้ความเห็นต่อเรื่องที่ต้องผ่านการอนุมัติจากคณะกรรมการบริษัทฯ
    ยกเว้นในกิจกรรมใดๆ ซึ่งคณะกรรมการบริษัทฯ
    ได้มอบหมายให้คณะอนุกรรมการชุดอื่นเป็นผู้ดำเนินการไว้แล้ว

-   พิจารณาและสอบทานการบริหารความเสี่ยงและระบบการควบคุมภายในของบริษัท

-   คณะกรรมการบริหารอาจมอบอำนาจช่วงให้ผู้บริหารหรือบุคคลใดบุคคลหนึ่ง
    มีอำนาจในการดำเนินการในเรื่องใดเรื่องหนึ่งหรือหลายเรื่องตามที่คณะกรรมการบริหารพิจารณาเห็นสมควรได้
    การอนุมัติรายการของคณะกรรมการบริหารและหรือการมอบอำนาจช่วงต้องไม่เป็นการอนุมัติรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    หรือรายการที่คณะกรรมการบริหารมีส่วนได้เสียตามที่กำหนดในข้อบังคับของบริษัทและตามที่กำหนดโดยคณะกรรมการบริษัทฯ
    และหน่วยงานกำกับดูแล

-   ว่าจ้างที่ปรึกษาหรือบุคคลที่มีความเป็นอิสระ เพื่อให้ความเห็นหรือคำแนะนำตามความจำเป็น

-   มีอำนาจเชิญฝ่ายจัดการ ผู้บริหาร หรือบุคคลใดที่เกี่ยวข้องของบริษัทมาให้ความเห็น
    เข้าร่วมประชุมหรือให้ข้อมูลที่เกี่ยวข้องตามที่จำเป็น

-   รายงานผลการปฏิบัติงานที่สำคัญของคณะกรรมการบริหาร ให้คณะกรรมการบริษัทฯ
    รับทราบเป็นประจำทุกเดือน ในวาระการรายงานของประธานคณะกรรมการบริหาร

-   ประเมินผลการปฏิบัติงานของตนเองและประเมินความเพียงพอของกฎบัตรของคณะกรรมการบริหารเป็นประจำทุกปี
    ซึ่งอาจทำพร้อมกับการประเมินผลการปฏิบัติงานของคณะกรรมการบริษัทฯ
    และคณะอนุกรรมการชุดอื่น โดยอยู่ภายใต้การดูแลของคณะอนุกรรมการบรรษัทภิบาลและสรรหา

-   ดำเนินการอื่นๆ ใด หรือตามอำนาจและความรับผิดชอบ ตามที่คณะกรรมการบริษัทฯ
    มอบหมายหน้าที่ให้เป็นคราวๆ ไป

-   คณะกรรมการบริหาร มีอำนาจในการอนุมัติการดำเนินการทางการเงินในวงเงินไม่เกิน 400
    ล้านบาทต่อรายการซึ่งจะรวมถึงการอนุมัติค่าใช้จ่ายต่างๆ ในการดำเนินการตามปกติธุรกิจ
    เงินลงทุนในโครงการ การลงทุนในสินทรัพย์ฝ่ายทุนหรือสินทรัพย์ถาวร ยกเว้นการกู้ยืมเงิน
    การให้กู้ยืมเงิน การจัดหาวงเงินสินเชื่อหรือการออกตราสารหนี้ รวมถึงการให้หลักประกัน
    การค้ำประกันเงินกู้ หรือสินเชื่อ การดำเนินการด้านการฝาก-ถอนเงิน
    และการจัดทำเครื่องมือบริหารความเสี่ยงของอัตราแลกเปลี่ยนเงินตราต่างประเทศและอัตราดอกเบี้ย
    ให้มีอำนาจอนุมัติภายในวงเงินไม่เกิน 1,000 ล้านบาทต่อรายการ และ 800
    ล้านบาทต่อรายการตามลำดับ ทั้งนี้
    ถ้าเป็นการได้มาหรือจำหน่ายไปซึ่งทรัพย์สินหรือความช่วยเหลือทางการเงินแก่บริษัทที่เกี่ยวข้องกัน
    จะต้องปฏิบัติให้ถูกต้องตามประกาศของตลาดหลักทรัพย์แห่งประเทศไทยด้วย

คณะกรรมการบริหารอาจมอบอำนาจช่วงให้พนักงานระดับบริหารของบริษัทให้มีอำนาจอนุมัติทางการเงินในเรื่องใดเรื่องหนึ่งหรือหลายเรื่อง
ตามที่คณะกรรมการบริหารพิจารณาเห็นสมควรก็ได้

การอนุมัติรายการทางการเงินของคณะกรรมการบริหารหรือผู้รับมอบอำนาจจากคณะกรรมการบริหาร
จะต้องไม่มีลักษณะเป็นการอนุมัติรายการที่ตนหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์อื่นใด (ตามข้อบังคับของบริษัทและสำนักงาน ก.ล.ต.
ประกาศกำหนด) ทำกับบริษัท หรือบริษัทเกี่ยวข้อง
ยกเว้นเป็นการอนุมัติรายการที่เป็นไปตามนโยบายและหลักเกณฑ์ที่คณะกรรมการบริษัทฯ
พิจารณาอนุมัติไว้

คณะผู้บริหาร

1.  นางศุภจี สุธรรมพันธุ์ ¹⁾ ประธานเจ้าหน้าที่บริหาร

2.  ดร.นงลักษณ์ พินัยนิติศาสตร์ ประธานเจ้าหน้าที่บริหาร ด้านการตลาด

3.  นายไพบูลย์ ภานุวัฒนวงศ์ ประธานเจ้าหน้าที่บริหาร ด้านเทคนิค

4.  นายธนฑิต เจริญจันทร์ ²⁾ รองกรรมการผู้อำนวยการ
    ส่วนงานบริหารการลงทุนและโครงการพิเศษ

5.  นายวุฒิ อัศวเสริมเจริญ ³⁾ ประธานเจ้าหน้าที่บริหาร ด้านการเงิน

หมายเหตุ:

1.  ได้รับแต่งตั้งเป็นประธานเจ้าหน้าที่บริหาร เมื่อวันที่ 1 สิงหาคม 2554

2.  ได้รับแต่งตั้งเป็น รองกรรมการผู้อำนวยการ ส่วนงานบริหารการลงทุนและโครงการพิเศษ
    เมื่อวันที่ 16 ธันวาคม 2554

3.  ได้รับการแต่งตั้งเป็นประธานเจ้าหน้าที่บริหาร ด้านการเงิน เมื่อวันที่ 1 ตุลาคม 2554

ผู้บริหารของบริษัทได้รับมอบหมายอำนาจหน้าที่ให้ดำเนินงานภายใต้นโยบายต่างๆ ที่กำหนดไว้
รับผิดชอบผลการดำเนินงานโดยรวม
ควบคุมค่าใช้จ่ายและงบลงทุนตามขอบเขตที่คณะกรรมการอนุมัติในแผนงานประจำปี
ดำเนินการตามนโยบายด้านบุคคล แก้ไขปัญหาหรือความขัดแย้งที่มีผลกระทบต่อองค์กร
และดำรงไว้ซึ่งการสื่อสารที่มีประสิทธิภาพต่อผู้มีส่วนเกี่ยวข้อง รวมทั้งปฏิบัติงานอื่นๆ
ตามที่ได้รับมอบหมายจากคณะกรรมการบริษัทฯ และ คณะกรรมการบริหาร

ประธานเจ้าหน้าที่บริหารของบริษัทมีอำนาจในการอนุมัติการดำเนินการทางการเงินในวงเงินไม่เกิน
200 ล้านบาทต่อรายการซึ่งจะรวมถึงการอนุมัติค่าใช้จ่ายต่าง ๆ ในการดำเนินการตามปกติธุรกิจ
และมีอำนาจในการอนุมัติเงินลงทุนในโครงการ การลงทุนในสินทรัพย์ฝ่ายทุนหรือสินทรัพย์ถาวร
ในวงเงินไม่เกิน 100 ล้านบาท ยกเว้นการกู้ยืมเงิน การให้กู้ยืมเงิน
การจัดหาวงเงินสินเชื่อหรือการออกตราสารหนี้ รวมถึงการให้หลักประกัน การค้ำประกันเงินกู้
หรือสินเชื่อ การดำเนินการด้านการฝาก-ถอนเงิน
และการจัดทำเครื่องมือบริหารความเสี่ยงของอัตราแลกเปลี่ยนเงินตราต่างประเทศและอัตราดอกเบี้ย
ให้มีอำนาจอนุมัติภายในวงเงินไม่เกิน 700 ล้านบาทต่อรายการ และ 500
ล้านบาทต่อรายการตามลำดับ ทั้งนี้
ถ้าเป็นการได้มาหรือจำหน่ายไปซึ่งทรัพย์สินหรือความช่วยเหลือทางการเงินแก่บริษัทที่เกี่ยวข้องกัน
จะต้องปฏิบัติให้ถูกต้องตามประกาศของตลาดหลักทรัพย์แห่งประเทศไทยด้วย

8.2 ค่าตอบแทนกรรมการและผู้บริหาร

1. ค่าตอบแทนกรรมการ

  บริษัทได้กำหนดนโยบายค่าตอบแทนของคณะกรรมการบริษัทฯ ให้อยู่ในระดับเหมาะสม
  โดยมีคณะอนุกรรมการกำหนดค่าตอบแทนเป็นผู้พิจารณากลั่นกรองก่อนเสนอคณะกรรมการบริษัทฯ
  ซึ่งคณะอนุกรรมการฯจะพิจารณาเปรียบเทียบกับผลการสำรวจค่าตอบแทนที่จัดทำขึ้นโดยสมาคมส่งเสริมสถาบันกรรมการบริษัทไทย
  และทำการปรับปรุงเมื่อมีการเปลี่ยนแปลง นอกจากนั้น
  ยังกำหนดให้เหมาะสมกับหน้าที่และความรับผิดชอบ
  โดยจัดให้มีค่าตอบแทนเพิ่มเติมเมื่อกรรมการต้องรับภาระหน้าที่และความรับผิดชอบในคณะกรรมการชุดย่อย
  โดยบริษัทจะเสนอค่าตอบแทนกรรมการให้ที่ประชุมสามัญผู้ถือหุ้นพิจารณาอนุมัติทุกๆ ปี

  ปี 2554 ค่าตอบแทนรวมที่เป็นตัวเงินสำหรับประธานกรรมการ กรรมการอิสระ
  กรรมการที่ไม่เป็นผู้บริหาร จำนวน 5 ท่าน เป็นจำนวนเงิน 9,000,000 บาท ประกอบด้วย
  ค่าตอบแทนรายเดือน เบี้ยประชุม ทั้งนี้กรรมการที่เป็นผู้แทนจาก บมจ.ชิน คอร์ปอเรชั่น
  และกรรมการบริษัทที่เป็นผู้บริหารไม่ได้รับค่าตอบแทนในฐานะเป็นกรรมการบริษัท
  และบริษัทจะเปิดเผยค่าตอบแทนที่กรรมการอิสระได้รับเป็นรายบุคคลในรายงานประจำปีของบริษัทด้วย

[TABLE]

* ค่าตอบแทนรายเดือน และเบี้ยประชุมที่จ่ายระหว่างเดือนมกราคม-ธันวาคม 2554
และค่าตอบแทนประจำปีจ่ายในเดือนกุมภาพันธ์ 2555 (ซึ่งบันทึกตามเกณฑ์เงินสด)

  2. ค่าตอบแทนผู้บริหาร

  สำหรับปี 2554 ค่าตอบแทนรวมที่เป็นตัวเงินของคณะผู้บริหาร จำนวน 7 ท่าน จำนวน
  51,570,000 บาท (ไม่รวมต้นทุนค่าบริการปัจจุบันจำนวน 647,742 บาท)
  ซึ่งประกอบด้วยค่าตอบแทนรายเดือน กองทุนสำรองเลี้ยงชีพ และผลตอบแทนอื่นๆ
  ซึ่งค่าตอบแทนดังกล่าวจะเชื่อมโยงกับการดำเนินงานของบริษัทและผลการปฏิบัติงานของผู้บริหารเป็นเกณฑ์
  คณะผู้บริหาร หมายถึง กรรมการบริหารและผู้บริหารของบริษัท ตามนิยามของสำนักงาน ก.ล.ต.

  3. ค่าตอบแทนอื่นๆ

  บริษัทได้ออกและเสนอขายใบสำคัญแสดงสิทธิที่จะซื้อหุ้นสามัญของบริษัท แก่กรรมการ และพนักงาน
  ตั้งแต่ปี 2545 – 2549 ต่อเนื่องกัน 5 ปี โดยใบสำคัญแสดงสิทธิที่ออกจะมีอายุไม่เกิน 5 ปี
  นับจากวันออกและเสนอขายในแต่ละครั้งของการเสนอขาย โดยมีรายละเอียด ลักษณะ
  รวมถึงสิทธิและเงื่อนไขของใบสำคัญแสดงสิทธิที่คล้ายคลึงกันทั้ง 5 ครั้ง
  ทั้งนี้โครงการเสนอขายใบสำคัญแสดงสิทธิที่จะซื้อหุ้นสามัญแก่กรรมการ
  และพนักงานของบริษัทครบกำหนดอายุการใช้สิทธิทั้ง 5 โครงการเรียบร้อยแล้ว เมื่อวันที่ 30
  พฤษภาคม 2554

สิทธิและความเท่าเทียมกันของผู้ถือหุ้นและของผู้มีส่วนได้ส่วนเสีย

สิทธิและความเท่าเทียมกันของผู้ถือหุ้น

บริษัทเคารพในสิทธิต่างๆ ที่ผู้ถือหุ้นมีอยู่ตามกฎหมายและตามข้อบังคับของบริษัท
และบริษัทจะปฏิบัติต่อผู้ถือหุ้นทุกรายอย่างเท่าเทียมกันไม่ว่าผู้ถือหุ้นนั้นจะเป็นผู้ถือหุ้นรายใหญ่หรือรายย่อย
เป็นคนไทยหรือคนต่างด้าว นักลงทุนสถาบันหรือที่เป็นบุคคลธรรมดา ผู้ถือหุ้นทุกรายของบริษัทฯ
มีสิทธิและความเท่าเทียมกันดังนี้

1.  สิทธิในการได้รับใบหุ้น โอนหุ้น สิทธิในการได้รับทราบข้อมูล ผลการดำเนินงาน
    นโยบายการบริหารงานอย่างสม่ำเสมอและทันเวลา

2.  สิทธิได้รับส่วนแบ่งกำไรของบริษัทฯ ในรูปของเงินปันผลตามสัดส่วนของการถือหุ้นของตน

3.  สิทธิในการแต่งตั้งกรรมการบริษัทผ่านทางการประชุมผู้ถือหุ้น

4.  สิทธิในการเข้าร่วมประชุมผู้ถือหุ้น แสดงความคิดเห็น
    ให้ข้อเสนอและและร่วมพิจารณาตัดสินใจในการเปลี่ยนแปลงที่สำคัญต่างๆ

5.  สิทธิอื่นๆ ตามที่กำหนดไว้ในกฎหมายและข้อบังคับของบริษัท

บริษัทมีนโยบายที่จะให้สิทธิแก่ผู้ถือหุ้นส่วนน้อยที่จะเสนอเรื่องเพื่อให้ที่ประชุมสามัญ
ผู้ถือหุ้นพิจารณาหรือเสนอรายชื่อบุคคลที่เห็นสมควรให้ที่ประชุมสามัญผู้ถือหุ้นพิจารณาเลือกเป็นกรรมการของบริษัท
แทนกรรมการที่พ้นจากตำแหน่งตามวาระในแต่ละปี โดยเสนอต่อคณะกรรมการบริษัท
เพื่อพิจารณาบรรจุเข้าเป็นวาระการประชุมของที่ประชุมสามัญผู้ถือหุ้นประจำปีนั้น

บริษัทมีนโยบายที่จะดำเนินการประชุมผู้ถือหุ้นให้เป็นไปตามกฎหมายและแนวทางการประชุมผู้ถือหุ้น
ที่กำหนดโดยหน่วยงานกำกับดูแล และในปี 2554 บริษัทได้จัดให้มีการประชุมผู้ถือหุ้นทั้งหมด 1 ครั้ง
คือการประชุมสามัญผู้ถือหุ้นประจำปี 2554 โดยจัดขึ้นที่ห้องเวิลด์บอลรูม ชั้น 23
โรงแรมเซ็นทาราแกรนด์ และบางกอกคอนเวนชันเซ็นเตอร์ เซ็นทรัลเวิลด์ เลขที่ 999/99
ถนนพระราม 1 แขวงปทุมวัน เขตปทุมวัน กรุงเทพมหานคร
และบริษัทเปิดเผยวาระการประชุมผู้ถือหุ้นในเว็บไซต์ของบริษัทภายในวันที่คณะกรรมการบริษัทฯ
ได้อนุมัติวาระการประชุมผู้ถือหุ้น
เป็นการอำนวยความสะดวกให้ผู้ถือหุ้นทุกรายได้รับข้อมูลเกี่ยวกับวันประชุมและวาระการประชุม
และบริษัท จะเผยแพร่ข้อมูลประกอบวาระการประชุมตามวาระต่างๆ
ต่อผู้ถือหุ้นล่วงหน้าไว้ในเว็บไซต์ของบริษัทก่อนมีการจัดส่งหนังสือนัดประชุมพร้อมข้อมูลประกอบการประชุมตามวาระต่างๆ
ให้ผู้ถือหุ้นทราบล่วงหน้า8 วันก่อนวันประชุม โดยมีประธานกรรมการบริษัท
ประธานกรรมการตรวจสอบ ประธานอนุกรรมการบรรษัทภิบาลและสรรหา
ประธานอนุกรรมการกำหนดค่าตอบแทน กรรมการ กรรมการตรวจสอบ
และอนุกรรมการเข้าร่วมประชุมด้วยความพร้อมเพรียง

ในการประชุมผู้ถือหุ้น ผู้ถือหุ้นทุกรายมีสิทธิและความเท่าเทียมกันในการรับทราบสารสนเทศ
การแสดงความเห็น และการตั้งคำถามใดๆ
ต่อที่ประชุมตามระเบียบวาระการประชุมและเรื่องที่เสนอ
โดยประธานในที่ประชุมมีหน้าที่จัดสรรเวลาให้อย่างเหมาะสมและส่งเสริมให้มีการแสดงความเห็นและซักถามในที่ประชุม
ผู้ถือหุ้นจะได้รับวาระการประชุมและข้อมูลประกอบล่วงหน้าทั้งทางไปรษณีย์และทางเว็บไซต์ของบริษัทเช่นกัน

ในการประชุมผู้ถือหุ้น บริษัทมีการแต่งตั้งกรรมการอิสระอย่างน้อย 1 คน
เป็นผู้รับมอบอำนาจแทนผู้ถือหุ้นที่ไม่สะดวกเข้าประชุมและแจ้งไว้ในหนังสือนัดประชุม
กรรมการอิสระจะปฏิบัติหน้าที่เป็นเสมือนตัวแทนของผู้ถือหุ้นรายย่อย
และบริษัทจะอำนวยความสะดวกให้กับกรรมการอิสระในการปฏิบัติหน้าที่ดังกล่าวอย่างเต็มที่
ผู้ถือหุ้นที่ประสงค์จะซักถามผู้บริหารหรือฝ่ายจัดการของบริษัทในที่ประชุมผู้ถือหุ้น
อาจส่งคำถามดังกล่าวให้กรรมการอิสระของบริษัทได้
ซึ่งคำถามดังกล่าวจะถูกส่งต่อไปให้ผู้บริหารหรือฝ่ายจัดการ
เพื่อจัดเตรียมข้อมูลเพื่อชี้แจงและตอบคำถามดังกล่าว

และเพื่อเป็นการส่งเสริมสิทธิของผู้ถือหุ้น เมื่อวันที่ 18 ตุลาคม
2553บริษัทได้จัดทำประกาศที่เว็บไซต์ของบริษัท
เชิญให้ผู้ถือหุ้นรายย่อยให้เสนอชื่อบุคคลที่เห็นว่าสมควรได้รับการพิจารณาแต่งตั้งเป็นกรรมการของบริษัท
และเสนอระเบียบวาระการประชุมที่สมควรได้รับการพิจารณาจากที่ประชุมสามัญประจำปีผู้ถือหุ้น

สิทธิและความเท่าเทียมกันของผู้มีส่วนได้ส่วนเสียอื่นๆ

บริษัทตระหนักถึงสิทธิของผู้มีส่วนได้เสียอื่น และตระหนักถึงแรงสนับสนุนจากผู้มีส่วนได้เสียต่างๆ
ในอันที่จะช่วยสร้างความสามารถในการแข่งขันและสร้างกำไรให้กับบริษัทและเป็นแรงสนับสนุนอย่างดียิ่งในการสร้างความสำเร็จ
ในระยะยาวของบริษัท บริษัทจึงมีนโยบายที่จะดูแลให้ความสำคัญต่อผู้มีส่วนได้เสียทุกกลุ่ม
ไม่ว่าจะเป็น ผู้มีส่วนได้เสียภายใน ได้แก่ ผู้ถือหุ้น พนักงาน หรือผู้มีส่วนได้เสียภายนอก ได้แก่ คู่ค้า
ลูกค้า คู่แข่ง สาธารณชน/สังคม อย่างเหมาะสม
และให้มีการร่วมมือกันระหว่างผู้มีส่วนได้เสียในกลุ่มต่างๆ ตามบทบาทหน้าที่
เพื่อให้กิจการของบริษัทดำเนินไปด้วยดี มีความมั่นคงและตอบสนองผลประโยชน์ที่เป็นธรรมแก่ทุกฝ่าย
เช่น

  ----------------- --------------------------------------------------------------------------------------------------------------------------------------------
  ผู้ถือหุ้น             บริษัทมุ่งมั่นในการดำเนินธุรกิจเพื่อสร้างความพึงพอใจสูงสุดแก่ผู้ถือหุ้น โดยคำนึงถึงความเจริญเติบโตในมูลค่าของบริษัทอย่างต่อเนื่องด้วยผลตอบแทนที่ดี
                    รวมทั้งการดำเนินการเปิดเผยข้อมูลอย่างโปร่งใส เชื่อถือได้และเท่าเทียมกัน

  พนักงาน            บริษัทมุ่งพัฒนาวัฒนธรรมและบรรยากาศการทำงานที่ดี
                    โดยส่งเสริมให้มีการเปิดใจกว้างและเคารพในความคิดเห็นซึ่งกันและกันที่มุ่งสู่เป้าหมายและตอบสนองต่อวิสัยทัศน์เดียวกันในอันที่จะสรรค์สร้างสิ่งใหม่และพัฒนาสิ่งที่มีอยู่แล้วให้ดีขึ้นอย่างต่อเนื่อง

  ลูกค้า              บริษัทมีนโยบายคุณภาพและระบบการจัดการคุณภาพ ISO 9000 ที่มุ่งมั่นในการดำเนินธุรกิจเพื่อสร้างความพึงพอใจสูงสุดแก่ลูกค้า โดยคำนึงถึงคุณภาพของผลิตภัณฑ์สินค้าและบริการในระดับโลก

  คู่ค้า               การดำเนินธุรกิจกับคู่ค้าใดๆ ต้องไม่นำมาซึ่งความเสื่อมเสียต่อชื่อเสียงของบริษัทหรือขัดต่อกฎหมายใดๆ รวมทั้งคำนึงถึงความเสมอภาคในการดำเนินธุรกิจและผลประโยชน์ร่วมกัน
                    การจัดซื้อจัดจ้างทำอย่างยุติธรรม เพราะบริษัทถือว่า คู่ค้าเป็นหนึ่งในปัจจัยสำคัญในการร่วมกันสร้าง Value Chain ให้กับลูกค้า

  คู่แข่ง              บริษัทสนับสนุนและส่งเสริมนโยบายการแข่งขันทางการค้าอย่างเสรีและเป็นธรรม ไม่ผูกขาดหรือกำหนดให้คู่ค้าต้องขายผลิตภัณฑ์สินค้าหรือบริการของบริษัทเท่านั้น

  สาธารณชนและสังคม   บริษัทไม่ถือว่ากำไรเป็นจุดมุ่งหมายสูงสุดของบริษัทแต่เพียงอย่างเดียว บริษัทมีจิตสำนึกและตระหนักว่าเป็นส่วนหนึ่งของสังคม ซึ่งต้องรับผิดชอบช่วยเหลือสังคม จึงต้องไม่เอาเปรียบ
                    และพยายามช่วยเหลือในการสร้างสมดุลในส่วนของสังคมที่ด้อยโอกาส หรือเข้าร่วมในกิจกรรมที่เป็นสาธารณประโยชน์ทุกพื้นที่ที่บริษัทดำเนินธุรกิจทั้งในและนอกประเทศ
                    นอกจากนี้บริษัทได้ส่งเสริมกิจกรรมการดูแลรักษาธรรมชาติและอนุรักษ์พลังงาน และมีนโยบายที่จะคัดเลือกและส่งเสริมการใช้ผลิตภัณฑ์ที่เป็นมิตรกับสิ่งแวดล้อม
  ----------------- --------------------------------------------------------------------------------------------------------------------------------------------

ทั้งนี้ บริษัทได้จัดให้มีช่องสำหรับผู้มีส่วนได้เสียสามารถใช้ติดต่อสื่อสารในการแสดงความคิดเห็นต่างๆ
รวมถึง แจ้งเบาะแสในกรณีที่พบเห็น หรือ
ไม่ได้รับความเป็นธรรมจากการกระทำที่ไม่ชอบด้วยกฎหมาย หรือ
จรรยาบรรณทางธุรกิจที่ดีของเจ้าหน้าที่ของบริษัทโดยสามารถจะแจ้งเบาะแสโดยทำเป็นลายลักษณ์อักษรจัดส่งให้กรรมการอิสระคนใดคนหนึ่งหรือหลายคนของบริษัท
หรือติดต่อเลขานุการบริษัท โดยสามารถแจ้งเป็นลายลักษณ์อักษรส่งมาที่ 

บริษัท ไทยคม จำกัด (มหาชน)

เลขานุการบริษัท

41/103 อาคารสถานีดาวเทียมไทยคม ถนนรัตนาธิเบศร์

ตำบลบางกระสอ อำเภอเมือง

จังหวัดนนทบุรี 11000

นอกจากนี้บริษัทได้จัดให้มีช่องทางการติดต่อสำหรับผู้มีส่วนได้เสียทั้งภายในองค์กรโดยระบบเว็บบอร์ดอินทราเน็ต
และภายนอกโดยผ่านช่องทาง www.thaicom.net / โดยทางโทรศัพท์ /
โดยการอีเมล์แจ้งหน่วยงานนักลงทุนสัมพันธ์ (Investor relation) หรือ สำนักตรวจสอบภายใน
สำนักตรวจสอบภายในจะดำเนินการตรวจสอบข้อเท็จจริงในเรื่องที่มีผู้ร้องเรียนมา
แล้วรายงานต่อคณะกรรมการตรวจสอบ และ คณะกรรมการบริษัทฯ
แล้วแจ้งให้บริษัททราบเพื่อดำเนินการแก้ไขปัญหาข้อร้องเรียนดังกล่าว
และถ้าหากพบว่าเจ้าหน้าที่ของบริษัทได้กระทำการอันไม่ชอบด้วยกฎหมายหรือขัดต่อจรรยาบรรณทางธุรกิจที่ดีของบริษัทก็ให้ดำเนินการลงโทษตามที่เหมาะสมต่อไป

3.  ความขัดแย้งทางผลประโยชน์

การรับเงินหรือประโยชน์ตอบแทน

กรรมการ ผู้บริหาร หรือพนักงานที่มีส่วนเกี่ยวข้องกับผลประโยชน์ หรือผลตอบแทนใด ๆ
อันอาจทำให้กรรมการ ผู้บริหาร หรือพนักงานขาดความเป็นอิสระในการปฏิบัติหน้าที่ของตน
และมีผลกระทบต่อผลประโยชน์ของลูกค้าและ

กลุ่มบริษัท พึงปฏิบัติดังนี้

1.  กรรมการ ผู้บริหารและพนักงานทุกระดับ ต้องไม่รับเงิน ของกำนัล
    ของขวัญหรือประโยชน์ตอบแทน ใด ๆ เป็นการส่วนตัวจากลูกค้า
    คู่ค้าของบริษัทหรือจากบุคคลใดอันเนื่องจากการทำงานในนามบริษัท ในกรณีที่ลูกค้า
    คู่ค้าของบริษัทหรือบุคคลที่สามเสนอให้ของกำนัล ของขวัญ
    หรือประโยชน์อื่นใดในรูปที่ไม่ใช่ตัวเงิน กรรมการ
    ผู้บริหารและพนักงานของบริษัทอาจรับของกำนัล ของขวัญ หรือประโยชน์ดังกล่าวได้
    ถ้าหากการให้ของกำนัล ของขวัญ หรือประโยชน์ดังกล่าวเป็นไปตามเทศกาลหรือประเพณีนิยม
    และของกำนัล ของขวัญ หรือประโยชน์ดังกล่าวมีความเหมาะสมและมีมูลค่าไม่เกิน 5,000
    บาท ในกรณีที่มีเหตุจำเป็นต้องรับของกำนัล ของขวัญ
    ประโยชน์หรือทรัพย์สินอื่นใดในมูลค่าที่สูงกว่า 5,000 บาท
    ให้รายงานผู้บังคับบัญชาเพื่อดำเนินการตามความเหมาะสม

2.  กรรมการ ผู้บริหารและพนักงานทุกระดับจะไม่กู้ยืมเงินหรือเรี่ยไรเงินจากลูกค้า
    หรือผู้ทำธุรกิจกับบริษัท
    เว้นแต่เป็นการกู้ยืมเงินจากธนาคารหรือสถาบันการเงินในฐานะของลูกค้าของธนาคาร
    หรือสถาบันการเงินดังกล่าว

3.  กรรมการ ผู้บริหาร และพนักงานสามารถรับการเลี้ยงรับรองทางธุรกิจได้
    เพื่อประโยชน์ของธุรกิจของบริษัทแต่พึงหลีกเลี่ยงการเลี้ยงรับรองในลักษณะที่เกินกว่าเหตุความสัมพันธ์ปรกติจากบุคคลอื่นที่เกี่ยวข้อง
    กับบริษัทหรือที่จะเป็นคู่ค้าในอนาคต

4.  กรรมการ ผู้บริหาร และพนักงานสามารถรับการเชิญไปดูงาน สัมมนา และทัศนศึกษาซึ่ง
    คู่ค้าเป็นผู้ออกค่าใช้จ่ายให้ได้ ทั้งนี้ เฉพาะเพื่อประโยชน์ในทางธุรกิจ
    และต้องฝ่ายการอนุมัติจากผู้บังคับบัญชาที่มีอำนาจอนุมัติเท่านั้น
    และต้องไม่รับเงินหรือประโยชน์อื่นใดจากลูกค้า

5.  บริษัทไม่มีนโยบายที่จะส่งผู้บริหารไปเป็นกรรมการในบริษัทอื่นนอกกลุ่มบริษัท
    ในการที่ผู้บริหารของบริษัทในระดับตั้งแต่ Personal Grade (PG) 13 ขึ้นไป
    จะไปดำรงตำแหน่งกรรมการในบริษัทอื่นจะต้องได้รับอนุมัติจากผู้มีอำนาจของบริษัท
    ยกเว้นการดำรงตำแหน่งในองค์กรการกุศลที่ไม่แสวงหากำไรและการดำรงตำแหน่งกรรมการในบริษัทอื่นดังกล่าวจะต้องไม่ขัดต่อบทบัญญัติของกฎหมาย
    หรือข้อบังคับที่เกี่ยวข้องกับการดำเนินธุรกิจของบริษัท และต้องไม่ใช้ตำแหน่งงานในบริษัท
    ไปใช้อ้างอิงเพื่อส่งเสริมธุรกิจภายนอก โดยผู้บริหารในระดับ PG 13-15
    จะต้องได้รับอนุมัติจากประธานกรรมการบริหาร ผู้บริหารในระดับ Un Classified (UC)
    และผู้บริหารที่ดำรงตำแหน่งกรรมการผู้อำนวยการ ประธานกรรมการบริหาร
    หรือผู้บริหารที่ดำรงตำแหน่งกรรมการบริษัท จะต้องได้รับอนุมัติจากคณะกรรมการบริษัทฯ

8.5 การเปิดเผยสารสนเทศและความโปร่งใส

บริษัทให้ความสำคัญต่อการเปิดเผยข้อมูลที่มีความถูกต้องครบถ้วนโปร่งใสทั่วถึงและทันเวลาทั้ง
ข้อมูลทางการเงิน ผลการดำเนินงาน และข้อมูลอื่นที่เกี่ยวข้อง
เพื่อให้นักลงทุนและผู้ที่เกี่ยวข้องได้ใช้ประกอบการตัดสินใจลงทุน
โดยผ่านช่องทางและสื่อการเผยแพร่ข้อมูลต่างๆ ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ตลอดจนผ่านเว็บไซต์ของบริษัทพร้อมทั้งได้จัดตั้งหน่วยงานนักลงทุนสัมพันธ์ (Investor
Relations)
เพื่อเป็นตัวแทนบริษัทในการทำหน้าที่สื่อสารประชาสัมพันธ์ข้อมูลที่เป็นประโยชน์ให้ผู้ถือหุ้น นักลงทุน
นักวิเคราะห์ พร้อมทั้งได้จัดทำนโยบาย คู่มือสำหรับกิจกรรมนักลงทุนสัมพันธ์
และการเปิดเผยข้อมูลแก่ตลาดหลักทรัพย์
ทั้งนี้เพื่อให้มั่นใจว่าได้ปฏิบัติตามระเบียบข้อบังคับของกฎหมายอย่างครบถ้วน

นอกเหนือจากการเปิดเผยข้อมูลตามหน้าที่ภายใต้ข้อบังคับของกฎหมาย
บริษัทยังได้จัดประชุมแถลงข้อมูลผลการดำเนินงานในแต่ละไตรมาส (Mini Info Meeting)
ให้แก่นักลงทุน นักวิเคราะห์ โดยมีคณะกรรมการบริหารร่วมประชุม ชี้แจง
และเปิดโอกาสให้นักลงทุน นักวิเคราะห์ ผู้จัดการกองทุน ตลอดจนผู้ที่สนใจ ได้ซักถามข้อมูลต่างๆ

ทั้งนี้ ผู้สนใจสามารถติดต่อขอข้อมูลต่างๆ ได้จากหน่วยงานนักลงทุนสัมพันธ์ โทรศัพท์หมายเลข
0-2596-5072-3 หรือ ค้นหาข้อมูลบน www.thaicom.net/ir

ในปี 2554 บริษัทได้ใช้เว็บไซต์ดังกล่าว
แจ้งวาระการประชุมต่อผู้ถือหุ้นพร้อมด้วยข้อมูลที่เพียงพอให้ผู้ถือหุ้นได้ศึกษาก่อนการประชุมเป็นเวลามากกว่า
1 เดือน บริษัทให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส ทั่วถึง
และทันเวลา

8.6 การควบคุมภายใน การตรวจสอบภายในและการบริหารความเสี่ยง

การควบคุมภายในและการตรวจสอบภายใน

บริษัทได้มีการจัดระบบควบคุมภายในตามแบบที่ตลาดหลักทรัพย์ฯ
เสนอแนะและสอดคล้องกับมาตรฐานสากลของ The Committee of Sponsoring
Organizations of the Treadway Commission หรือ COSO ที่กำหนดไว้เป็น Internal
Control Framework โดยมีองค์ประกอบ 5 ประการคือ

  1. สภาพแวดล้อมการควบคุมบริษัทมีระบบควบคุมในด้านบัญชีการเงิน การปฏิบัติการ
  การจัดองค์กร และบุคลากรโดยกำหนดให้มีกระบวนการต่างๆ
  รวมทั้งคู่มืออำนาจดำเนินการและอำนาจอนุมัติทางการเงิน โดยยึดหลักการกำกับดูแลที่ดี
  ตามนโยบายการกำกับดูแลกิจการที่ได้จัดทำไว้

  2. การประเมินความเสี่ยง
  บริษัทได้จัดตั้งคณะกรรมการบริหารความเสี่ยงและได้ทำการพัฒนาระบบบริหารความเสี่ยงโดยการนำ
  Enterprise Risk Management Framework ของ COSO มาปรับให้เข้ากับธุรกิจของบริษัท
  และมีการพัฒนาอย่างต่อเนื่อง

  3. กิจกรรมการควบคุม บริษัทได้สร้างกลไกในการควบคุมให้กับผู้บริหารโดยการพัฒนาระบบต่างๆ
  ทั้งการนำเอาระบบการจัดการคุณภาพของ ISO
  มาปรับใช้กับการควบคุมการปฏิบัติงานในมุมมองของลูกค้าและกิจกรรมการควบคุมอื่นๆที่เน้นผลในเรื่องความน่าเชื่อถือของข้อมูล
  การดูแลรักษาทรัพย์สินของบริษัท และการปฏิบัติตามกฎหมายและระเบียบต่างๆ
  ทั้งภายในและภายนอกองค์กรและความปลอดภัยของข้อมูลสารสนเทศ

  4. สารสนเทศและการสื่อสาร
  บริษัทให้ความสำคัญต่อระบบสารสนเทศและช่องทางการสื่อสารทั้งภายในและภายนอกองค์กรโดยการจัดทำอินทราเน็ตและเว็บไซต์นอกจากนั้นยังนำวัฒนธรรมด้าน
  Openness ซึ่งเน้นการสื่อสารในทุกระดับ

  5. การติดตามและประเมินผล

บริษัทจัดให้มีการประเมินผลพนักงาน 2 ครั้งต่อปี และแจ้งผลการประกอบการภายในทุกไตรมาสโดยผ่านการประชุมผู้บริหาร การประชุมพนักงาน นอกจากนั้นยังจัดแถลงผลการประกอบการภายนอกโดยผ่านการประชุมให้กับนักลงทุนและผู้ที่สนใจเป็นรายไตรมาสเช่นกัน 

ในการประชุมคณะกรรมการบริษัทฯ ครั้งที่ 2/2554 เมื่อวันที่ 14 กุมภาพันธ์ 2555 โดยมีคณะกรรมการตรวจสอบเข้าร่วมประชุมครบถ้วน คณะกรรมการฯได้ประเมินความเพียงพอของการจัดเก็บเอกสารสำคัญและระบบการควบคุมภายในด้านต่างๆ 5 ด้าน คือ องค์กรและสภาพ แวดล้อม การบริหารความเสี่ยง การควบคุมการปฏิบัติงานของฝ่ายบริหาร ระบบสารสนเทศการสื่อสารข้อมูล และระบบการตรวจติดตามประกอบกับรายงานของส่วนงานตรวจสอบภายในแล้ว เห็นว่าบริษัทมีการจัดเอกสารสำคัญและระบบการควบคุมภายในที่เพียงพอและเหมาะสม โดยเฉพาะการควบคุมของฝ่ายบริหาร (Management Control) ที่สามารถป้องกันความเสียหายจากการนำทรัพย์สินของบริษัทไปใช้หรือจำหน่ายจ่ายโอนโดยมิชอบ การทำธุรกรรมต่างๆได้รับการอนุมัติจากผู้มีอำนาจจัดการ มีการบันทึกบัญชีเพื่อให้งบการเงินถูกต้อง น่าเชื่อถือ และมีระบบการจัดเก็บเอกสารสำคัญที่ทำให้กรรมการ ผู้สอบ บัญชี และผู้มีอำนาจตามกฎหมายสามารถตรวจสอบได้ภายในระยะเวลาอันควร นอกจากนี้ยังมีการพัฒนาด้านการบริหารความเสี่ยงที่เหมาะสมและต่อเนื่อง เพื่อให้เกิดความมั่นใจว่า การจัดเก็บเอกสารสำคัญ และระบบควบคุมภายในมีประสิทธิผลและมีการปรับปรุงอย่างต่อเนื่อง บริษัทจึงกำหนดเป็นนโยบายให้มีส่วนงานตรวจสอบภายในที่เป็นอิสระ มี กฏบัตร ที่ได้รับการอนุมัติจากคณะกรรมการตรวจสอบและประธานกรรมการบริหาร ระบุอำนาจ หน้าที่และความรับผิดชอบของส่วนงานฯอย่างชัดเจน และมีผู้ตรวจสอบภายในที่ได้รับการรับรองจากสถาบันผู้ตรวจสอบสากลเช่น Certified Internal Auditors (CIA), Certified Public Accountants (CPA), Certified Information System Auditors (CISA), Certified Fraud Examiner (CFE) และ Certified International Financial Reporting Standards (CIFRS) โดย ผู้ตรวจสอบภายใน สามารถเข้าถึงข้อมูลและทำการตรวจสอบในส่วนงานต่างๆ ได้ โดยไม่มีข้อจำกัด และสามารถรายงานผลการตรวจสอบโดยตรงต่อคณะกรรมการตรวจสอบ คณะกรรมการบริษัทฯ และประธานคณะกรรมการบริหารเพื่อให้เกิดการแก้ไข ป้องกันและปรับปรุงได้อย่างรวดเร็วด้วยปี 2554 ส่วนงานตรวจสอบภายในได้นำผลจากการบริหารความเสี่ยงของฝ่ายบริหารมาปรับปรุงแผนการตรวจสอบสำหรับ ปี 2554 ถึง ปี 2556 โดยเน้นการให้ความมั่นใจในด้านความน่าเชื่อถือของข้อมูลบัญชีและการเงิน ด้านประสิทธิภาพและประสิทธิผลของการปฏิบัติงาน ด้านวินัยในการปฏิบัติตามกฎระเบียบต่างๆ ด้านสารสนเทศและการสื่อสาร นอกจากนี้ ส่วนงานฯ ยังให้คำปรึกษาในเรื่องการสร้างระบบบัญชี ระบบงานและระบบสารสนเทศ ที่ฝ่ายบริหารนำมาใช้เพื่อเพิ่มประสิทธิภาพและประสิทธิผลในการบรรลุเป้าหมายทางธุรกิจ เช่น การพัฒนาระบบคุณภาพตามข้อกำหนดของ ISO ในบริษัทย่อย และการพัฒนาคอมพิวเตอร์โปรแกรม การติดตามความก้าวหน้าของกิจกรรมบริหารความเสี่ยงในระดับองค์กร สุดท้ายนี้ ส่วนงานฯยังทำการการพัฒนาผู้ตรวจสอบภายในให้มีคุณสมบัติเพิ่มเติมอย่างต่อเนื่องตามหลักการของการตรวจสอบภายในสมัยใหม่ของ The Institute of Internal Auditors ผลการปฏิบัติงานของส่วนงานฯและความร่วมมือของผู้บริหาร ทำให้ประเด็นที่พบจากการตรวจสอบทั้งจากผู้ตรวจสอบภายในและผู้สอบบัญชี ได้ถูกแก้ไขปรับปรุงแล้วเสร็จเป็นส่วนใหญ่ ส่วนงานตรวจสอบภายในรวมทั้งบริษัท เคพีเอ็มจี ภูมิใชย สอบบัญชี จำกัด ซึ่งเป็นผู้ตรวจสอบงบการเงินประจำปี 2554 จึงได้ให้ความเห็นว่า ไม่พบข้อบกพร่องที่มีสาระสำคัญเกี่ยวกับระบบการเก็บเอกสารสำคัญและระบบควบคุมภายในของบริษัทแต่อย่างใด ระบบควบคุมภายในของบริษัทมีความเพียงพอและมีประสิทธิผล

การบริหารความเสี่ยง

บริษัทได้นำคู่มือและแนวทางการบริหารความเสี่ยงของกลุ่มบริษัท ชิน คอร์ปอเรชั่น มาปรับใช้ให้เหมาะสมกับสภาพแวดล้อมของบริษัทโดยเผยแพร่และให้ความรู้แก่พนักงานในระดับต่างๆ รวมทั้งจัดสัมมนา ในเชิงปฏิบัติการพร้อมกับจัดตั้งคณะกรรมการบริหารความเสี่ยงประกอบด้วยกรรมการผู้อำนวยการและผู้บริหารในระดับต่างๆ 

คณะกรรมการฯ ยังได้ออกแบบขั้นตอนของกระบวนการบริหารความเสี่ยงให้สอดคล้องกับหลักเกณฑ์ของ COSO แนวทางของตลาดหลักทรัพย์ฯ และพันธกิจของบริษัท โดยเริ่มนำมาปรับให้เข้ากับการกำหนด วิสัยทัศน์ การวิเคราะห์สภาพแวดล้อมทั้งภายในและภายนอกในการตอบสนองวิสัยทัศน์ การกำหนดพันธ์กิจและวัตถุประสงค์ การกำหนดกลยุทธ์และตัววัด การวิเคราะห์ความเสี่ยงซึ่งอาจเกิดขึ้นและมีผลกระทบที่เป็นสาระสำคัญ การวางแผนบรรเทาความเสี่ยงและปรับปรุงระบบควบคุมภายในเพื่อให้ฝ่ายบริหารสามารถควบคุมและบริหารความเสี่ยงอย่างมีประสิทธิภาพและประสิทธิผล การติดตามผลเพื่อรายงานต่อคณะกรรมการบริหาร คณะกรรมการตรวจสอบและคณะกรรมการบริษัทฯ และด้วยวิธีการดังกล่าวนี้ จะทำให้การบริหารความเสี่ยงของบริษัทเป็นกระบวนการที่ได้รับการสนับสนุนอย่างต่อเนื่องจากทุกระดับ 

ในปี 2554 คณะกรรมการบริหารความเสี่ยงได้ทบทวน นโยบายการบริหารความเสี่ยง คู่มือการบริหารความเสี่ยง ขอบเขตและเกณฑ์ในการประเมินความเสี่ยง รวมทั้ง ติดตามสถานะความเสี่ยงของบริษัททุกไตรมาส นอกจากนี้ ยังได้จัดให้มีการอบรมและพัฒนาการบริหารความเสี่ยงให้เกิดผลในทางปฏิบัติสำหรับบริษัทบริษัทย่อยและบริษัทร่วมค้าในประเทศสาธารณรัฐประชาชนลาว

อนึ่ง บริษัทได้เข้าร่วมโครงการสำรวจและพัฒนาบริษัทจดทะเบียนด้านการกำกับดูแลกิจการที่ดี
ของตลาดหลักทรัพย์แห่งประเทศไทยและบริษัททริส คอร์ปอเรชั่น จำกัด
โดยมีเจ้าหน้าที่เข้ามาสำรวจและเสนอแนะข้อควรปรับปรุงด้านการบริหารความเสี่ยงตามหลักการ
เอกสาร / หลักฐานและแนวทางการสำรวจดังนี้

1.  หลักการและแนวทางที่ยอมรับ เช่น COSO และ AS/NZS 4360

2.  ข้อกำหนดและข้อพึงปฏิบัติเกี่ยวกับการบริหารความเสี่ยงที่ออกโดยตลาดหลักทรัพย์แห่งประเทศไทยและสำนักงานก.ล.ต.
    สำหรับบริษัทจดทะเบียนไทย

3.  แนวปฏิบัติที่ดีที่สุด (Best Practice) จากฐานข้อมูลของทริส
    โดยได้รวบรวมข้อมูลที่เป็นแนวปฏิบัติที่ดีของบริษัทจดทะเบียนไทย
    ที่เปิดเผยและข้อมูลการวิเคราะห์ในเชิงลึกซึ่งทริสได้จัดทำการประเมินในอดีตที่ผ่านมา

4.  หลักการและแนวทางปฏิบัติด้านการบริหารความเสี่ยงของสำนักงานคณะกรรมการนโยบายรัฐวิสาหกิจกระทรวงการคลัง
    เพื่อประเสิทธิภาพการบริหารจัดการองค์กรด้านการบริหารความเสี่ยงของรัฐวิสหกิจทั้งที่จดทะเบียนในตลาดหลักทรัพย์และรัฐวิสาหกิจทั่วไป

ในวันที่ 2 พฤศจิกายน 2554
คณะกรรมการบริหารความเสี่ยงได้นำผลการสำรวจและข้อแนะนำของทริสเสนอต่อที่ประชุมคณะกรรมการบริษัทฯ
ครั้งที่ 18/2554
ซึ่งที่ประชุมมีมติให้ฝ่ายบริหารจัดตั้งคณะทำงานเพื่อดำเนินการตามข้อแนะนำของทริสให้แล้วเสร็จในปี
2555

8.7 ปรัชญาและจริยธรรมในการประกอบธุรกิจ

เพื่อเป็นการรักษามาตรฐานการปฏิบัติงานและจริยธรรมในการประกอบธุรกิจ
บริษัทได้มีการกำหนดปรัชญาและจริยธรรมเป็นลายลักษณ์อักษรเกี่ยวกับการปฏิบัติงาน
และการดำเนินธุรกิจต่างๆ โดยเน้นการเป็นบริษัทชั้นนำของประเทศและสากล
ที่มีความรับผิดชอบต่อพนักงาน ผู้ถือหุ้น ลูกค้า คู่แข่งขัน คู่ค้า เจ้าหนี้ และสังคม นอกจากนี้
ยังครอบคลุมไปถึง การใช้ข้อมูลและการให้ข้อมูล การขัดแย้งทางผลประโยชน์
การรักษาทรัพย์สินของบริษัท การมีส่วนร่วมในกิจกรรมทางการเมือง การปฏิบัติตามกฎหมาย
ระเบียบ ข้อบังคับ การกำกับดูแลกิจการที่ดีและการรายงานที่เชื่อถือได้
บริษัทได้เปิดให้มีช่องทางการรายงาน
สำหรับผู้บริหารและพนักงานถึงรายการที่อาจขัดต่อหลักการข้างต้นอย่างอิสระ โดยผ่าน Ethical
Hotline บนเว็บไซต์ภายในของบริษัท

บริษัทยังมีนโยบายสนับสนุนและเคารพสิทธิมนุษยชนโดยตั้งมั่นอยู่ในหลักของเสรีภาพและความเท่าเทียมโดยมีแนวปฏิบัติดังนี้

1.  คัดเลือกบุคคลเข้าปฏิบัติงานโดยไม่จำกัดเชื้อชาติ ศาสนาและเพศ

2.  ให้ความเท่าเทียมกันและไม่ให้มีการกดขี่ ตลอดจนการล่วงละเมิดทางเพศ

3.  ไม่จำกัดสิทธิเสรีภาพในทางความคิดและการเข้าร่วมกิจกรรมทางการเมือง
    แต่ต้องไม่กระทบหรือนำความเสียหายมาสู่องค์กร

บริษัทได้สร้างโปรแกรมการสร้างจิตสำนึกด้านจริยธรรมในการประกอบธุรกิจ
ให้กับผู้บริหารและพนักงาน มีขั้นตอนต่างๆคือ:-

1. การให้ความรู้ด้านจริยธรรมเบื้องต้น เช่น ปฐมนิเทศสำหรับพนักงานใหม่

2. การให้ความรู้ด้านจริยธรรมอย่างต่อเนื่อง เช่น ภาพยนตร์และข้อมูลในอินทราเน็ต
(Intranet)

3. การกระตุ้นให้เกิดจิตสำนึกในทางปฏิบัติ เช่น
การทำการสำรวจความคิดเห็นของพนักงานและผู้บริหารเป็นระยะรวมทั้งทำการเปิดเผยและทำสถิติผลการสำรวจเพื่อวิเคราะห์ความก้าวหน้าของโปรแกรม

วันที่ 16 กุมภาพันธ์ 2554 คณะกรรมการบริษัทฯ
ได้อนุมัติให้ใช้นโยบายการให้ข้อมูลการกระทำผิดและการทุจริต การสอบสวน
และการคุ้มครองผู้ให้ข้อมูล
เพื่อเป็นกลไกในการป้องปรามและช่วยให้สามารถตรวจพบและลดความเสียหายจากการกระทำผิดหรือการทุจริตภายในองค์กร
โดยกำหนดแนวปฏิบัติ ดังนี้

1.  คุ้มครองพนักงานที่ให้ข้อมูล ให้ความร่วมมือหรือให้ความช่วยเหลือใดๆ แก่บริษัท
    อันเกี่ยวข้องกับ

การกระทำผิดหรือการทุจริต

2.  กำหนดแนวปฏิบัติที่โปร่งใสและเที่ยงธรรมในการสอบสวน

3.  ป้องปราม และช่วยให้สามารถตรวจพบและลดความเสียหาย จากการกระทำผิดหรือการทุจริต

4.  กรณีไม่เหมาะสมหรือไม่สะดวกที่จะแจ้งต่อผู้บังคับบัญชาหรือสงสัยว่าผู้บังคับบัญชาหรือผู้บริหาร

ของบริษัทเกี่ยวข้องกับการกระทำผิดและการทุจริตสามารถแจ้งข้อมูลผ่านช่องทางอื่นนอกเหนือจาก
Ethics Hotline ใน Intranet คือ

  üหัวหน้าหน่วยงานตรวจสอบภายใน ü หัวหน้าหน่วยงานทรัพยากรบุคคล

  ü ประธานคณะกรรมการจรรยาบรรณ üประธานคณะกรรมการตรวจสอบ
  üคณะกรรมการของบริษัท

วันที่ 25 เมษายน 2554
บริษัทได้จัดให้มีการอบรมในเรื่องจริยธรรมและจรรยาบรรณให้กับผู้บริหารและพนักงานในระดับต่างๆ
การอบรมดังกล่าวเน้นให้พนักงานตระหนักถึงนโยบายของบริษัทที่ห้ามไม่ให้ผู้บริหารหรือพนักงานนำสินทรัพย์ของบริษัทไปใช้อย่างไม่เหมาะสมและบริษัทไม่สนับสนุนการ
Corruption ในทุกรูปแบบ

8.8 การดูแลเรื่องของการใช้ข้อมูลภายใน

บริษัทมีนโยบายและยึดมั่นในจริยธรรม ความซื่อสัตย์ และความสุจริตใจในการดำเนินธุรกิจต่อลูกค้า
บริษัทคู่ค้า และผู้ถือหุ้น โดยมีข้อบังคับและจริยธรรมของบริษัท (Code of Conduct)
กำหนดแนวทางเพื่อให้ผู้บริหารและพนักงานทุกระดับยึดถือและนำไปปฏิบัติในกรณีที่พนักงานหรือผู้บริหาร
นำข้อมูลบริษัทไปเปิดเผยหรือนำไปใช้ส่วนตน หรือกระทำการที่อาจมีการขัดแย้งทางผลประโยชน์
จะถือเป็นความผิดอย่างร้ายแรงและถูกบทลงโทษสูงสุด

บริษัทยังกำหนดให้ผู้บริหารและพนักงานซึ่งอยู่ในหน่วยงานที่ทราบข้อมูลภายใน
หลีกเลี่ยงหรืองดการซื้อขายหลักทรัพย์ของบริษัทในช่วงระยะเวลา 1 เดือน
ก่อนการเปิดเผยงบการเงินให้แก่สาธารณชน นอกจากนี้ บริษัท
ได้ให้ความรู้และความเข้าใจแก่ผู้บริหารในระดับต่างๆเกี่ยวกับภาระหน้าที่ในการรายงานการถือครองหลักทรัพย์
และการเปลี่ยนแปลงการถือครองหลักทรัพย์ของบริษัทตน คู่สมรส
และบุตรที่ยังไม่บรรลุนิติภาวะต่อสำนักงานคณะกรรมการกำกับหลักทรัพย์และตลาดหลักทรัพย์
ตามมาตรา 59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
รวมทั้งบทลงโทษและตามข้อกำหนดของตลาดหลักทรัพย์แห่งประเทศไทยส่วนการสนับสนุนข้อมูลให้กับบริษัทในเครือ
บริษัทได้กำหนดหลักเกณฑ์เพื่อป้องกันการรั่วไหลของข้อมูล เช่น
การขอหนังสือข้อตกลงในการเก็บรักษาความลับและการห้ามถ่ายข้อมูลเอกสารโดยไม่ได้รับอนุญาติ

ในเดือนกรกฏาคม 2553
คณะกรรมการตรวจสอบได้ทบทวนระบบการป้องกันการใช้ข้อมูลภายในเพื่อให้มั่นใจว่ามีประสิทธิภาพและประสิทธิผล

เมื่อวันที่ 4 ตุลาคม 2553 บริษัทได้ประกาศใช้ระเบียบว่าด้วยการรักษาความลับของบริษัท
กำหนดวิธีการเก็บรักษาข้อมูลอันเป็นความลับของบริษัท
การเข้าถึงและการใช้ข้อมูลอันเป็นความลับของบริษัท และในปี 2554
คณะกรรมการตรวจสอบและคณะกรรมการบริษัทฯได้พิจารณาและอนุมัติ
นโยบายการเปิดเผยข้อมูลที่เสนอโดยฝ่ายนักลงทุนสัมพันธ์

8.9 บุคลากร

ณ วันที่ 31 ธันวาคม 2554 บริษัท และบริษัทในเครือ มีพนักงานรวมทั้งสิ้น 3,313 คน
โดยแบ่งตามสายธุรกิจดังนี้

+----------------------------------------+-------------+--------------+
| บริษัท                                   | พนักงานประจำ | พนักงานชั่วคราว |
+========================================+=============+==============+
| บริษัท ไทยคม จำกัด (มหาชน)                | 609         | 16           |
+----------------------------------------+-------------+--------------+
| สายงานวิศวกรรม                          | 296         | 6            |
+----------------------------------------+-------------+--------------+
| สายงานการขายและการตลาด                 | 90          | 0            |
+----------------------------------------+-------------+--------------+
| สายงานอื่นๆ                              | 223         | 10           |
|                                        |             |              |
| บริษัท แคมโบเดียน ดีทีวี เน็ตเวิร์ค จำกัด        | 20          | 0            |
+----------------------------------------+-------------+--------------+
| บริษัท ดีทีวี เซอร์วิส จำกัด                   | 71          | 14           |
+----------------------------------------+-------------+--------------+
| บริษัท เอ็มโฟน จำกัด*                      | 545         | 49           |
+----------------------------------------+-------------+--------------+
| บริษัท ลาว เทเลคอมมิวนิเคชั่นส์ จำกัด*         | 1,473       | 479          |
+----------------------------------------+-------------+--------------+
| บริษัท ไอพีสตาร์ ออสเตรเลีย พีทีวาย จำกัด      | 32          | 2            |
+----------------------------------------+-------------+--------------+
| บริษัท ไอพีสตาร์ นิวซีแลนด์ จำกัด              | 2           | 1            |
+----------------------------------------+-------------+--------------+
| รวม                                    | 2,752       | 561          |
+----------------------------------------+-------------+--------------+

* จำนวนพนักงานทั้งหมด แต่บริษัท รับรู้ผลตอบแทนพนักงานของแอลทีซีและเอ็มโฟน
ตามสัดส่วนการถือหุ้น (ร้อยละ 24.99 และ 51.0 ตามลำดับ)

ผลตอบแทนของพนักงานบริษัท และบริษัทในเครือ ได้แก่ เงินเดือน
เงินสมทบกองทุนสำรองเลี้ยงชีพและผลประโยชน์ตอบแทนอื่นๆ ทั้งนี้ผลตอบแทนของพนักงานของบริษัท
สำหรับปี 2554 รวมเป็นจำนวนเงินทั้งสิ้น 1,115 ล้านบาท
(ไม่รวมภาระผูกพันผลประโยชน์พนักงาน จำนวน 13 ล้านบาท) ทั้งนี้
รวมผลตอบแทนพนักงานของแอลทีซีและเอ็มโฟนตามสัดส่วนการถือหุ้น: ร้อยละ 24.99 และ 51.0
ตามลำดับ

พนักงานคือทรัพยากรอันมีค่ายิ่งขององค์กร บริษัทจึงมีความมุ่งมั่นที่จะให้การดูแลรักษา
และพัฒนาพนักงานอย่างมีระบบและต่อเนื่อง
เพื่อเพิ่มคุณภาพในตัวพนักงานและสร้างขวัญกำลังใจในการทำงานอย่างทั่วถึง ทั้งนี้
บริษัทมีนโยบายในการบริหารทรัพยากรบุคคล ดังนี้

1.  สรรหา และคัดเลือกพนักงานที่มีความรู้ความสามารถ มาร่วมงานกับกลุ่มบริษัท
    ตามความจำเป็น และความเหมาะสมของแต่ละหน่วยงาน

2.  ส่งเสริมความก้าวหน้าของพนักงานโดยกำหนดทิศทางการพัฒนาพนักงานอย่างชัดเจน
    และดูแลให้พนักงานทุกระดับ ได้รับการพัฒนาตามทิศทางดังกล่าว อย่างเป็นระบบและต่อเนื่อง
    เพื่อให้สามารถทำงานในหน้าที่ปัจจุบันได้อย่างมีประสิทธิภาพและมีความพร้อมในการรับผิดชอบงานที่สูงขึ้นในอนาคต

3.  บริหารค่าจ้างเงินเดือน และสวัสดิการให้เป็นไปโดยยุติธรรม และทัดเทียมกับบริษัทชั้นนำ

4.  การปฏิบัติต่อพนักงาน โดยอยู่บนพื้นฐานของคุณธรรม ตั้งแต่การคัดเลือกบุคลากรเข้าทำงาน
    โดยพิจารณาจากความรู้ความสามารถ การประเมินผลการปฏิบัติงาน การเลื่อนขั้น
    เลื่อนตำแหน่ง และการจัดสวัสดิการแก่พนักงานในบริษัท

5.  พิจารณาคัดเลือกพนักงานที่มีความรู้ ความสามารถจากภายในกลุ่มบริษัท
    เพื่อบรรจุในตำแหน่งที่สูงขึ้น ก่อนการสรรหาจากภายนอก

6.  ส่งเสริมการทำงานเป็นทีม ให้พนักงานมีความร่วมมือ
    ร่วมใจกันทำงานเสมือนหนึ่งบุคคลในครอบครัวเดียวกัน

7.  กลุ่มบริษัทถือว่าผู้บังคับบัญชาทุกระดับชั้น มีความรับผิดชอบที่สำคัญในการปกครอง
    ดูแลผู้ใต้บังคับบัญชาให้มีขวัญ กำลังใจที่ดี พัฒนาให้มีความรู้
    และความสามารถในการปฏิบัติงานได้อย่างมีประสิทธิภาพ
    ตลอดจนต้องปฏิบัติตนให้เป็นตัวอย่างที่ดีแก่ผู้ใต้บังคับบัญชา

8.  บริษัทมีการดำเนินการโครงการ “แผนสืบทอดตำแหน่งงาน – Succession Planning”
    อย่างต่อเนื่อง เพื่อเป็นกระบวนการในการเตรียมความพร้อมให้กับผู้บริหารของบริษัท
    ที่จะเติบโตในสายอาชีพหรือสายการบริหารในระดับสูง
    ซึ่งนอกจากจะเป็นการลดความเสี่ยงในด้านความต่อเนื่องด้านการบริหารขององค์กรแล้ว
    ยังเป็นการรักษาและพัฒนาผู้บริหารภายในองค์กรให้เติบโตก้าวหน้า
    รวมทั้งรองรับทิศทางการดำเนินธุรกิจในอนาคตได้เป็นอย่างดี
    โดยมีกระบวนการพัฒนาอย่างเป็นระบบ

9.  การส่งเสริมให้พนักงานมีส่วนร่วมในกิจกรรมเพื่อสังคม
    โดยมุ่งหวังให้เป็นการเสริมสร้างขวัญกำลังใจ
    และความภาคภูมิใจของพนักงานในการเป็นสมาชิกขององค์กรที่ทำความดี
    ทำกิจกรรมเพื่อตอบแทนสังคมและชุมชน

10. การยึดหลักธรรมาธิบาลในการทำงาน ได้แก่ ความโปร่งใสในการปฏิบัติงาน เคารพกติกา
    ข้อตกลง และระเบียบการทำงาน ข้อมูลสามารถเปิดเผยได้

8.10 ความรับผิดชอบต่อสังคมและสิ่งแวดล้อม

การช่วยเหลือสังคม

บริษัท ไทยคม จำกัด (มหาชน)
มีความเชื่อมั่นว่าในฐานะที่เป็นองค์กรที่มีความรับผิดชอบต่อสังคมบริษัทควรสนับสนุนให้มีการพัฒนาในสังคมและควรมีส่วนร่วมให้เกิดการพัฒนานั้นๆ
แนวคิดในเรื่องของการทำประโยชน์เพื่อสังคมของบริษัทมักจะเกี่ยวเนื่องกับเรื่องของ “การศึกษา”
มาโดยตลอด นั่นคือบริษัทมีความมุ่งมั่นที่จะช่วยเหลือสังคมโดยการพัฒนาการศึกษาให้ก้าวไกล
บริษัทเชื่อว่า “เยาวชน” เป็นสมบัติที่มีค่ามากที่สุดของสังคม

โครงการ “ไทยคิด ไทยคม”

โครงการไทยคิด ไทยคม 1 เริ่มโครงการเมื่อวันที่ 14 กันยายน 2552
เพื่อส่งเสริมการศึกษาและลดช่องว่างในการเข้าถึงแหล่งความรู้ของเยาวชนในถิ่นทุรกันดาร
โดยใช้ประโยชน์จากดาวเทียม สมดังเจตนารมณ์ของบริษัท หลังจากการดำเนินโครงการฯ
ไปได้เพียง 2 ปี
บริษัทก็สามารถบรรลุเป้าหมายที่วางไว้โดยสามารถติดตั้งจานดาวเทียมดีทีวีพร้อมเครื่องรับโทรทัศน์ขนาด
29 นิ้วให้แก่โรงเรียนที่เข้าร่วมโครงการฯ รวมจำนวนทั้งสิ้น 999 โรงเรียนครบทุกจังหวัด
โดยผลจากการประเมินความพึงพอใจเบื้องต้นสำหรับประโยชน์ที่อาจารย์และนักเรียนได้รับนั้นพบว่าร้อยละ
81
สามารถใช้ประโยชน์เพื่อศึกษาหาความรู้จากรายการโทรทัศน์เพื่อการศึกษาผ่านดาวเทียมดังกล่าว
ซึ่งมีนักเรียนจำนวนกว่า 160,000 คน ได้รับชมรายการโทรทัศน์เพื่อการศึกษาผ่านโครงการฯนี้
นอกจากนี้ บริษัทยังมีการต่อยอดโครงการฯ
โดยริเริ่มการพัฒนาโรงเรียนที่ศักยภาพและความพร้อมให้เป็นแหล่งเรียนรู้อย่างยั่งยืน
โดยได้เลือกโรงเรียนบ้านบะไห อ.โขงเจียม
จ.อุบลราชธานีให้เป็นโรงเรียนต้นแบบสำหรับแนวทางการพัฒนาของบริษัทดังกล่าว

ด้วยเหตุนี้ บริษัทจึงเปิดตัว โครงการไทยคิด ไทยคม 2 เมื่อวันที่ 12 มกราคม 2555 ที่ผ่านมา
โดยยังคงมุ่งมั่นที่จะลดช่องว่างทางการศึกษาของเยาวชนไทยอย่างต่อเนื่องต่อไปและมีการขยายโอกาสออกไปในกลุ่มการศึกษานอกโรงเรียน
(กศน.) ด้วย โดยตั้งเป้าหมายไว้ว่าจะมอบชุดจานรับสัญญาณดาวเทียมพร้อมโทรทัศน์อีก 999 จุด
(ชุด) ทั่วประเทศ ในระยะเวลา 3 ปี
ให้แก่โรงเรียนในระดับประถมศึกษาและขยายโอกาสแก่หน่วยงานการศึกษานอกโรงเรียน (กศน.)
ทั่วประเทศ กลุ่ม NGO ด้านเยาวชน
กลุ่มนักศึกษาในระดับอาชีวะศึกษาและมหาวิทยาลัยที่อาสานำจานดาวเทียมไปทำกิจกรรมเพื่อสังคม
ซึ่งโครงการไทยคิด ไทยคม 2
ยังมีแผนจะเพิ่มจุดรับชมให้แก่โรงเรียนที่เคยได้รับมอบชุดจานเทียมจากโครงการฯ ไปแล้ว
เพื่อเป็นการดูแลโรงเรียนที่อยู่ในโครงการฯ อย่างต่อเนื่อง

นอกจากนี้ จุดประสงค์ของโครงการไทยคิด
ไทยคมยังรวมถึงการแสวงหาความร่วมมือกับหน่วยงานพันธมิตรหรือองค์กรต่างๆ
เพื่อร่วมกันดำเนินกิจกรรมเพื่อสังคม เช่น
ประสานความร่วมมือกับการศึกษานอกโรงเรียนและความร่วมมือกับโรงเรียนอาชีวะต่างๆ
ในกิจกรรมพี่ไทยคมสอนน้องติดตั้งจานดาวเทียม และความร่วมมือกับคณะวิทยาศาสตร์
มหาวิทยาลัยอุบลราชธานี เพื่อร่วมพัฒนา และสนับสนุนให้ “โรงเรียนบ้านบะไห”
เป็นหนึ่งในโรงเรียนนวตกรรมพัฒนารอบด้าน เป็นแหล่งเรียนรู้ร่วมกันของเยาวชนและชุมชน

สำหรับกิจกรรม “พี่ไทยคมสอนน้อง” สร้างเครือข่ายจิตอาสาติดจานดาวเทียมทั่วประเทศ
เป็นกิจกรรมที่บริษัทมุ่งหวังให้เกิดความร่วมมือในการทำกิจกรรมเพื่อสังคมร่วมกันระหว่างบริษัทกับหน่วยงานกลุ่มเป้าหมายต่างๆ
โดยขณะนี้ได้รับความร่วมมือจากกรมการศึกษานอกโรงเรียนและโรงเรียนอาชีวะศึกษา
สำหรับโรงเรียนเป้าหมาย นักศึกษาอาชีวะและมหาวิทยาลัยในแต่ละภาค เพื่อให้ “พี่ไทยคม”
ที่มีจิตอาสาทำการฝึกสอนการติดตั้งจานดาวเทียมและให้ความรู้เบื้องต้นเกี่ยวกับดาวเทียม
เพื่อให้นักศึกษาได้มีความรู้ความเข้าใจในเรื่องการติดตั้งจานดาวเทียมในระดับที่สามารถนำไปใช้งานได้และสามารถทำเป็นอาชีพเสริมในอนาคต

นอกจากนี้
บริษัทต้องการช่วยส่งเสริมและปลูกจิตสำนึกการมีจิตอาสาของนักศึกษาในการออกไปทำกิจกรรมเพื่อสังคมต่างๆ
ซึ่งนักศึกษากลุ่มนี้จะเป็นกลุ่มเป้าหมายที่จะอาสาติดตั้งจานดาวเทียมในโครงการ ไทยคิด ไทยคม2
เช่น โรงเรียน กศน.
หรือโรงเรียนในพื้นที่ของนักศึกษาที่มีคุณสมบัติตรงตามที่กำหนดไว้ซึ่งอาจเป็นการช่วยต่อยอดการทำกิจกรรมเพื่อสังคมของเยาวชนเหล่านี้ต่อไปในอนาคต

จากการดำเนินการโครงการไทยคิด
ไทยคมที่ผ่านมาจะเห็นได้ว่าบริษัทตั้งปณิธานที่จะให้การดูแลรับผิดชอบโรงเรียนที่อยู่ภายใต้โครงการฯ
อย่างต่อเนื่อง เช่น การซ่อมบำรุงชุดอุปกรณ์จานรับสัญญาณดาวเทียม
การให้ความช่วยเหลือเมื่อประสบภัยพิบัติทางธรรมชาติ เช่น การเกิดอุทกภัยครั้งใหญ่ที่ผ่านมา
ซึ่งบริษัทมีการเปลี่ยนอุปกรณ์ให้หรือให้การสนับสนุนซ่อมแซมอาคารโรงเรียน เช่น
จัดหาสีทาโรงเรียน ขัดล้างคราบสกปรกจากน้ำท่วมขังภายในโรงเรียน ซื้อบานประตู ซื้อพันธุ์ปลา
สำหรับโรงเรียนในเขตนนทบุรีและปทุมธานี

ไทยคม “จิตอาสา”

บริษัทให้การสนับสนุนและส่งเสริมให้พนักงานมี “จิตอาสา” เข้าช่วยเหลือสังคมด้วย
“ความสมัครใจ” ซึ่งปีที่ผ่านมาจากการเกิดอุทกภัยครั้งใหญ่ของประเทศไทย
แม้ว่าพนักงานของบริษัทจะได้รับความเดือดร้อนเช่นเดียวกัน
เนื่องจากส่วนใหญ่อาศัยอยู่ในเขตพื้นที่นนทบุรีและปทุมธานี
แต่ก็พร้อมใจที่จะช่วยเหลือผู้ที่ได้รับความเดือดร้อนยิ่งกว่า โดยมีกิจกรรมต่างๆ
ที่เข้าไปช่วยเหลือร่วมกับบริษัท ดังต่อไปนี้

1.  บริจาคเงินร่วมกับกลุ่มอินทัชแก่ผู้ประสบภัยผ่าน ฯพณฯ นายกรัฐมนตรี

2.  บริจาค “ทราย” จำนวน 6 คันรถพ่วง ให้แก่วัดเฉลิมพระเกียรติฯ นนทบุรี
    เพื่อบรรจุเป็นถุงทรายเป็นพนังกั้นน้ำ

3.  พนักงานไทยคมและดีทีวีร่วมบริจาคเงินช่วยน้ำท่วมให้แก่ ศปภ. เป็นเงินสด 9,791 บาท
    พร้อมข้าวสารและอาหารแห้ง รวมมูลค่ากว่า 80,000 บาท

4.  พนักงานไทยคมและดีทีวีร่วมจัดทำถุงยังชีพรวม 1,500
    ถุงเพื่อมอบให้แก่ชุมชุมในเขตพื้นที่ปทุมธานี ได้แก่ หมู่บ้านกฤษณา อ.สามโคก และอบต. หมู่ที่
    2, หมู่ที่ 3 และ ต.ระแหง อ.ลาดหลุมแก้ว จ.ปทุมธานี

5.  จัดส่งน้ำดื่มอีก 4,800 ขวดพร้อมอาหารสดให้แก่ชุมชุม อบต. หมู่ที่ 2 และหมู่ที่ 3 และ
    ต.ระแหง อ.ลาดหลุมแก้ว จ.ปทุมธานี

6.  บริษัท น้ำตาลขอนแก่น จำกัด (มหาชน) ร่วมบริจาคผ่านไทยคมมอบน้ำ 6,000 ขวด
    กระดาษชำระ 4 ลัง และหัวน้ำเชื้อ EM ที่ทำมาจากกากน้ำตาลจำนวน 2,000 ลิตร
    เพื่อมอบให้พนักงานและชุมชนที่ต้องการ เพื่อนำไปโรยบริเวณที่น้ำท่วมขังภายในบ้าน
    บริษัทส่งต่อความช่วยเหลือโดยการมอบน้ำดื่มและกระดาษชำระให้กับ อบต.คูบางหลวง
    และคลองบางโพธิ์เหนือ และมอบน้ำ EM เพื่อบำบัดน้ำเสียให้แก่หมู่บ้านลัดดาวิลล์
    อ.บางบัวทอง ซึ่งมีน้ำท่วมขังและเน่าเสียในปริมาณมาก

7.  มอบอาหารแก่ผู้ประสบภัยผ่านหน่วยงาน DSI

การช่วยฟื้นฟูโรงเรียน คืนชีวิตการศึกษาให้เยาวชนไทย หลังน้ำลด

หลังจากเหตุอุทกภัยน้ำท่วมครั้งใหญ่เมื่อปลายปี 2554 ได้ผ่านพ้นไป
บริษัทได้ช่วยฟื้นฟูโรงเรียนหลังน้ำลดด้วยการตรวจสอบเบื้องต้นไปยังโรงเรียนที่อยู่ภายใต้โครงการฯ
ใน จ.นนทบุรี และ จ.ปทุมธานี ที่ต้องการความช่วยเหลือซึ่งมีทั้งสิ้น 12 โรงเรียน
สำหรับกิจกรรมที่ได้ดำเนินการไปแล้วมีดังนี้

1.  พนักงานไทยคมร่วมกับ อบต. คลองหก ลงพื้นที่โรงเรียนลิ้นจี่อุทิศ จ.ปทุมธานี
    เพื่อขัดล้างทำความสะอาดโรงเรียน

2.  พนักงานไทยคมร่วมกับนักศึกษาคณะวิศวกรรมศาสตร์
    สถาบันเทคโนโลยีพระจอมเกล้าเจ้าคุณทหารลาดกระบัง
    ทำความสะอาดโรงเรียนวัดปรมัยยิกาวาส เกาะเกร็ด จ.นนทบุรี

3.  มอบกระดานไวท์บอร์ด ให้แก่โรงเรียนชุมชนวัดบางไกรใน จ.นนทบุรี

4.  พนักงานไทยคมร่วมกับครูและนักเรียนทำความสะอาดโรงเรียนบางโพธิ์ใหม่ จ.ปทุมธานี

5.  มอบบานประตูห้องเรียนให้แก่ โรงเรียนสังฆรักษ์บำรุง อ.ลาดหลุมแก้ว จ.ปทุมธานี

6.  มอบสีทาอาคารเรียน ให้แก่ โรงเรียนบางโพธิ์ใหม่ โรงเรียนวัดบัวสุวรรณประดิษฐ์
    จ.ปทุมธานี

โรงเรียนบ้านใหม่ และโรงเรียนบ้านดอนตะลุมพุก อ.บางใหญ่

7.  มอบอุปกรณ์การเกษตรและอาหารปลาให้แก่โรงเรียนรวมราษฎร์สามัคคี จ.ปทุมธานี

8.  มอบตู้เหล็กใส่เอกสารให้โรงเรียนวัดศาลากุล อ.ปากเกร็ด

9.  มอบหนังสือสำหรับห้องสมุดให้โรงเรียนวัดศรีเขตนันทาราม อ.ปากเกร็ด

10. เปลี่ยนโทรทัศน์ขนาด 29 นิ้วให้โรงเรียนกลาโหมอุทิศ อ.เมือง จ.นนทบุรี

ส่งเสริมโรงเรียนให้เป็น"แหล่งเรียนรู้อย่างยั่งยืน”

จากโครงการนำร่องเพื่อพัฒนา "โรงเรียนบ้านบะไห" และ "โรงเรียนบ้านท่าล้ง"
ในเขตอำเภอโขงเจียม จ.อุบลราชธานี ให้เป็น "แหล่งเรียนรู้อย่างยั่งยืน" นั้น
นอกจากสนับสนุนการก่อสร้างสิ่งปลูกสร้างที่จำเป็นในโรงเรียนทั้งสองแห่ง
เพื่อสนับสนุนการพัฒนาให้เป็นแหล่งเรียนรู้ของโรงเรียนดังกล่าวบริษัทได้มีการประสานความร่วมมือกับคณบดีคณะวิทยาศาสตร์
มหาวิทยาลัยอุบลราชธานี
ด้วยเจตนารมณ์ของบริษัทในการแสวงหาพันธมิตรเพื่อทำกิจกรรมเพื่อสังคมด้วยกัน
ในการนี้ความร่วมมือกับมหาวิทยาลัยอุบลราชธานีจะเป็นเรื่องของการฝึกอบรมวิชาชีพสำหรับการพัฒนาโรงเรียนบ้านบะไห
โดยแบ่งออกเป็น 3 กลุ่ม ได้แก่ 1)กลุ่มปุ๋ยชีวภาพ 2)กลุ่มเพาะเลี้ยงเห็ด 3)กลุ่มแพทย์แผนไทย
และ 4) กลุ่มปลูกข้าวและแปรรูปข้าว จากการประเมินผลและความสนใจของชุมชนนั้น พบว่า
การทำปุ๋ยชีวภาพ ชาวบ้านให้ความสนใจเรียนรู้กันอย่างมาก ซึ่งสามารถนำผลผลิตกลับไปใช้
ช่วยลดต้นทุนและเป็นการช่วยฟื้นฟูสภาพดินด้วย บริษัทจึงช่วยสนับสนุนจัดซื้อเครื่องย่อยใบไม้
เศษไม้เพื่อนำมาเป็นส่วนผสมในการผลิตปุ๋ยชีวภาพเมื่อปลายปี 2554 ที่ผ่านมา นอกจากนี้
ปีที่ผ่านมาได้มีการจัดฝึกอบรมเพาะเห็ดเศรษฐกิจ (เห็ดฟางและเห็ดขอนไม้)
และทดลองปลูกข้าวอินทรีย์เพื่อนำมาทำผลิตภัณฑ์ข้าวปลอดสารพิษต่อไป
ขณะนี้อยู่ในช่วงที่เก็บเกี่ยวผลผลิต ส่วนกลุ่มแพทย์แผนไทย
ได้ร่วมกับโรงพยาบาลโขงเจียมในการสอนทำลูกประคบสมุนไพรและการนวดแผนไทย
โดยมีการสนับสนุนให้ชุมชนรู้จักสรรพคุณของสมุนไพรและปลูกพืชสมุนไพรที่หายากและเป็นเอกลักษณ์ของท้องถิ่นให้มากขึ้น
เพื่อนำไปใช้ในครัวเรือน และนำมาแปรรูปเป็นผลิตภัณฑ์สมุนไพรของชุมชนต่อไป

ในปี 2555 บริษัทมีแผนสนับสนุนกิจกรรมของโรงเรียนบ้านบะไหอย่างต่อเนื่อง
โดยจะเลือกกิจกรรมที่เป็นประโยชน์ต่อนักเรียนและชุมชน เช่น
ก่อให้เกิดรายได้เพิ่มและอยู่ในความสนใจของชุมชนและตลาด
เพื่อให้บรรลุวัตถุประสงค์ในการสนับสนุนให้โรงเรียนเป็นแหล่งเรียนรู้อย่างยั่งยืนต่อไป

นำศักยภาพของดาวเทียมมาใช้ในการจัดการกับภัยพิบัติเพื่อประโยชน์แก่สังคม

การให้บริการระบบไอพีสตาร์ผ่านดาวเทียมไทยคม 4 (ไอพีสตาร์)
ของบริษัทนับว่าเป็นระบบที่มีความเหมาะสมอย่างยิ่งในการช่วยฟื้นฟูเครือข่ายการสื่อสารในช่วงที่เกิดภัยพิบัติได้อย่างรวดเร็ว

ไอพีสตาร์ช่วยฟื้นฟูระบบสื่อสารที่เมืองไครซ์เชิร์ช นิวซีแลนด์

บริษัทได้มีการนำระบบไอพีสตาร์ไปให้ทีมค้นหาและหน่วยกู้ภัยได้ใช้งานเพื่อการติดต่อสื่อสารขณะที่กำลังปฏิบัติหน้าที่อยู่ภายในจุดที่กำลังเก็บกู้จากสภาพความเสียหาบริเวณย่านใจกลางเมืองไครสต์เชิร์ชโดยไอพีสตาร์ได้ถูกนำไปใช้งานนับตั้งแต่วันแรกที่เกิดแผ่นดินไหว
คือ เมื่อวันที่ 22 กุมภาพันธ์ 2554

จากการเกิดแผ่นดินไหวดังกล่าวทำให้โครงข่ายโทรศัพท์มือถือและโครงข่ายการสื่อสารภาคพื้นดินอื่นๆ
ที่สำคัญต้องหยุดชะงัก ดังนั้นบริษัท ไอพีสตาร์ นิวซีแลนด์ (บริษัทย่อยของบริษัท) และบริษัท
ฟาร์มไซด์ (Farmside Limited)
ซึ่งเป็นคู่ค้าทางธุรกิจของบริษัทจึงได้นำโครงข่ายโทรศัพท์เคลื่อนที่ผ่านดาวเทียมเชื่อมต่อกับดาวเทียมบรอดแบนด์ไอพีสตาร์มาให้บริการแก่ทีมค้นหาระหว่างประเทศและหน่วยกู้ภัย
โดยไม่คิดค่าใช้จ่ายแต่อย่างใด เพื่อเป็นการให้ความช่วยเหลือในช่วงภาวะเกิดเหตุฉุกเฉินดังกล่าว
ซึ่งทำให้การดำเนินการสามารถรับ-ส่งข้อมูลและประสานงานจากเว็บไซต์ค้นหาต่างๆ
ได้อย่างรวดเร็ว รวมทั้งเชื่อมการติดต่อกับครอบครัวญาติมิตรของผู้ประสบภัย

ไอพีสตาร์ช่วยกู้ระบบโครงข่ายมือถือ 3จี ช่วงแผ่นดินไหวและสึนามิครั้งใหญ่ที่ญี่ปุ่น

ในเดือนเมษายน 2554 บริษัท ไอพีสตาร์ จำกัด สาขาประเทศญี่ปุ่น
ซึ่งเป็นบริษัทย่อยของบริษัทได้เข้าไปช่วยเหลือผู้ให้บริการโทรศัพท์เคลื่อนที่ในประเทศญี่ปุ่น
เพื่อกู้โครงข่ายโทรศัพท์เคลื่อนที่ระบบ 3จี
ในพื้นที่ที่ได้รับผลกระทบจากการเกิดแผ่นดินไหวและสึนามิอย่างรุนแรง
โดยใช้อุปกรณ์ผู้ใช้ปลายทางไอพีสตาร์และดาวเทียมไทยคม 4 (ไอพีสตาร์)
เป็นโครงข่ายเชื่อมต่อโทรศัพท์เคลื่อนที่ที่เป็นสถานีฐานขนาดเล็กหรือสถานีฐานที่เรียกว่าเฟมโตเซลล์
(Femto Cell) เพื่อสร้างโครงข่ายโทรศัพท์มือถือในระบบ 3จี ชั่วคราว
ทำให้สามารถใช้งานได้ทันทีในพื้นที่ที่ได้รับความเสียหายดังกล่าว ทั้งนี้
บริษัทได้มอบอุปกรณ์ผู้ใช้ปลายทาง (IPSTAR User Terminal) จำนวน 10 ชุด
และจานดาวเทียมอีกจำนวน 60 ชุด
ให้แก่ผู้ให้บริการโทรศัพท์เคลื่อนที่รายใหญ่สองรายของประเทศญี่ปุ่นในขณะนั้น

ไทยคมร่วมกับทีโอทีช่วยไอซีทีเชื่อมต่อจุด CCTV ผ่านดาวเทียม เฝ้าระวังน้าท่วมจุดเสี่ยง 24 ชม.

เดือนตุลาคม ปี 2554 บมจ.ไทยคม ร่วมกับ บมจ.ทีโอที
ได้ให้การสนับสนุนกระทรวงเทคโนโลยีสารสนเทศและการสื่อสาร (กระทรวงเทคโนโลยีฯ)
โดยนำระบบไอพีสตาร์และดาวเทียมไทยคม 4
(ไอพีสตาร์)มาใช้ในการรับ-ส่งข้อมูลภาพสดผ่านกล้อง CCTV ที่นำไปติดตั้งบริเวณจุดวิกฤต
เพื่อเฝ้าระวังดูการเปลี่ยนแปลงของระดับน้ำและสถานการณ์บริเวณจุดวิกฤตจากศูนย์ปฏิบัติการช่วยเหลือผู้ประสบอุทกภัย
(ศปภ.) ตลอด 24 ชั่วโมง เพื่อให้ทาง
ศปภ.สามารถสั่งการให้ความช่วยเหลือหรือแก้ไขปัญหาได้ทันท่วงที โดยทางบริษัท
นำช่องสัญญาณของไทยคม 4 และระบบไอพีสตาร์มาช่วยในการเชื่อมต่อจุด CCTV
โดยสัญญาณภาพจากกล้อง CCTV จะส่งผ่านอุปกรณ์ไอพีสตาร์ขึ้นดาวเทียมไทยคม 4 (ไอพีสตาร์)
และส่งสัญญาณต่อมายังอุปกรณ์รับสัญญาณไอพีสตาร์ที่ติดตั้งอยู่ที่ ศปภ.
เพื่อให้เห็นภาพจากจอทีวีของทางศูนย์ ศปภ. แบบ Real time ตลอด 24 ชั่วโมง
เพื่อให้สามารถสั่งการและให้การช่วยเหลืออย่างทันท่วงที

ในหลายปีที่ผ่านมา บริษัทได้นำระบบไอพีสตาร์ไปใช้ในการช่วยกู้ระบบสื่อสารเมื่อเกิดภัยพิบัติ เช่น
การเกิดสึนามิ-เอเชียปี 2547 และแผ่นดินไหวในมณฑลเสฉวน ประเทศจีนปี 2551
ซึ่งบริษัทยังคงตั้งปณิธานที่จะนำดาวเทียมไปช่วยฟื้นฟูระบบสื่อสารโทรคมนาคมเพื่อประโยชน์ของสาธารณะต่อไป

ไทยคม คว้ารางวัลชนะเลิศ “ความรับผิดชอบต่อสังคมขององค์กร” จากสมาคมเทเลพอร์ตโลก
ประจำปี 2554

ในเดือนเมษายน 2554 ไทยคมคว้ารางวัลชนะเลิศด้าน“ความรับผิดชอบต่อสังคมขององค์กร” หรือ
“Corporate Social Responsibility Award” จากสมาคมเทเลพอร์ตโลก (WTA) ประจำปี
2554 ณกรุงวอชิงตัน ดี.ซี. ประเทศสหรัฐอเมริกา สำหรับรางวัล “Corporate Social
Responsibility Award” นั้น ทางสมาคม WTA ได้แจกรางวัลในประเภทนี้เป็นปีแรก
โดยมีวัตถุประสงค์เพื่อมอบแก่ผู้ให้บริการดาวเทียมหรือเทเลพอร์ต ซึ่งมีเทคโนโลยี
นวัตกรรมและการดำเนินงานที่มีบทบาทสำคัญในการช่วยเหลือสังคมให้ดีขึ้น
โดยไทยคมได้นำประโยชน์จากดาวเทียมมาผนวกเข้ากับเทคโนโลยีระบบ DTH
เพื่อพัฒนาด้านการศึกษาของเยาวชนไทยในพื้นที่ห่างไกล ผ่านโครงการ “ไทยคิด ไทยคม”
หนึ่งในกิจกรรมตอบแทนสังคมที่มุ่งสนับสนุนและส่งเสริมการศึกษาแก่เยาวชนไทยให้ได้รับโอกาสอย่างเท่าเทียมกันทั่วประเทศ

มอบมุมหนังสือ “ไทยคม” เนื่องในโอกาสครบรอบ 20 ปี

จากโครงการมอบมุมหนังสือไทยคมของบริษัทที่ผ่านมาซึ่งมีการมอบตู้ที่ออกแบบมาเป็นพิเศษเพื่อรวบรวมหนังสือประเภทความรู้ด้านวิทยาศาสตร์ที่อ่านเข้าใจง่ายเพื่อมอบให้กับโรงเรียนต่างๆ
นั้น ในปีนี้ ซึ่งเป็นปีที่บริษัทได้ดำเนินธุรกิจดาวเทียมมาครบรอบ 20 ปี จึงเป็นโอกาสดีที่จะมอบ
“มุมหนังสือไทยคม” ให้แก่โรงเรียนในจังหวัดนนทบุรีและปทุมธานีจำนวน 20 โรงเรียน
โดยทั้งสองจังหวัดเป็นที่ตั้งของสถานีควบคุมดาวเทียมและสถานีบริการทั้งสองแห่งของบริษัท
โดยบริษัทได้ส่งมอบให้แก่โรงเรียนเป็นที่เรียบร้อยแล้ว
และมีแผนจะมอบมุมหนังสือไทยคมอีกในอนาคต
เนื่องจากหนังสือเป็นแหล่งเรียนรู้นอกเวลาที่เข้าถึงง่ายที่สุดของเยาวชน

8.11 การปรับปรุงแก้ไขนโยบายการกำกับดูแลกิจการ

เมื่อวันที่ 21 มีนาคม 2554 คณะกรรมการบริษัทฯ
ได้มีมติให้ความเห็นชอบในหลักการให้บริษัทปรับปรุงแก้ไขนโยบายการกำกับดูแลกิจการของบริษัท
โดยให้กำหนดเรื่อง (i) สังคมและสิ่งแวดล้อม (ii) ความปลอดภัยและสุขภาพอนามัย (iii)
ทรัพย์สินทางปัญญา (iv) การต่อต้านการทุจริตและห้ามการจ่ายเงินสินบน และ (v) สิทธิมนุษยชน
ไว้ในนโยบายการกำกับดูแลกิจการของบริษัทด้วย และเมื่อวันที่ 22 มีนาคม 2555
คณะกรรมการบริษัทฯ ได้มีมติเห็นชอบการเพิ่มเติมเรื่องทั้ง 5 เรื่องดังกล่าวเข้าไปในส่วนที่ 5
ปรัชญาและจรรยาบรรณทางธุรกิจของนโยบายการกำกับดูแลกิจการของบริษัท โดยมีรายละเอียด
ดังนี้

8.11.1 สังคมและสิ่งแวดล้อม

บริษัทมุ่งมั่นที่จะมีส่วนร่วมในการรับผิดชอบต่อสังคมในเรื่องคุณภาพ
และสิ่งแวดล้อมอย่างจริงจังและต่อเนื่อง ในการใช้ทรัพยากรธรรมชาติให้เกิดประโยชน์สูงสุด
โดยตระหนักถึงความสำคัญของสิ่งแวดล้อมและความปลอดภัยของผู้มีส่วนได้เสียที่เกี่ยวข้อง
ตลอดจนส่งเสริมกิจกรรมทางสังคมในการรักษาสิ่งแวดล้อมและพัฒนาคุณภาพชีวิตของคนในชุมชนตามหลักการพัฒนาอย่างยั่งยืน

บริษัทจะคำนึงถึงทางเลือกในการใช้ประโยชน์จากทรัพยากรธรรมชาติ
โดยให้มีผลกระทบต่อความเสียหายของสังคม สิ่งแวดล้อมและคุณภาพชีวิตของประชาชนน้อยที่สุด
และสนับสนุนการลดการใช้พลังงานและทรัพยากร

8.11.2 ความปลอดภัยและสุขภาพอนามัย

บริษัทใส่ใจในความปลอดภัย และสุขอนามัยของบุคลากร และชุมชนโดยรอบ
มุ่งส่งเสริมและปลูกฝังจิตสำนึกทางด้านคุณภาพ ความปลอดภัย
และอาชีวอนามัยให้เป็นวิถีดำเนินชีวิตประจำวันของบุคลากร
เพื่อประโยชน์ของทุกคนรวมทั้งชุมชนและสังคมโดยรวม
บริษัทมุ่งมั่นมีส่วนร่วมในการรับผิดชอบต่อสังคมในเรื่องคุณภาพ
ความปลอดภัยอาชีวอนามัยอย่างจริงจังและต่อเนื่อง
โดยตระหนักถึงความปลอดภัยของผู้มีส่วนได้เสียที่เกี่ยวข้อง

บริษัทจะดำเนินการทุกวิถีทางเพื่อควบคุมและป้องกันความสูญเสียในรูปแบบต่างๆ
อันเนื่องมาจากอุบัติเหตุ อัคคีภัย การบาดเจ็บหรือเจ็บป่วยจากการทำงาน
ตลอดจนรักษาสภาพแวดล้อมในการทำงานที่ปลอดภัยต่อบุคลากรของบริษัท
และมีการซักซ้อมแผนการรักษาความปลอดภัยเป็นประจำ

8.11.3 ทรัพย์สินทางปัญญา

กรรมการ ผู้บริหาร และพนักงาน ที่มีส่วนเกี่ยวข้องในทรัพย์สินทางปัญญาของบริษัท
จะต้องปกป้องคุ้มครองและบริหารจัดการทรัพย์สินทางปัญญานั้นเพื่อประโยชน์ของบริษัท
และจะต้องไม่เปิดเผยความลับหรือข้อมูลสำคัญอื่นๆของบริษัทให้แก่บุคคลที่ไม่ได้รับอนุญาต
เว้นแต่จะได้มีการกระทำข้อตกลงว่าด้วยการเก็บรักษาความลับที่มีการลงนามแล้วกับบุคคลเหล่านั้นเสียก่อน

บริษัทเคารพสิทธิในทรัพย์สินทางปัญญาของบุคคลอื่น และมีนโยบายหลีกเลี่ยงการละเมิดสิทธิดังกล่าว
เว้นแต่กฎหมายหรือคำสั่งของหน่วยงานราชการได้กำหนดไว้เป็นอย่างอื่น

8.11.4 การต่อต้านการทุจริตและห้ามการจ่ายเงินสินบน

บุคลากรของบริษัทต้องไม่ให้สินบน หรือผลประโยชน์ตอบแทนใดที่มีลักษณะคล้ายคลึงกันแก่บุคลากรของ
บริษัทเองหรือบุคคลภายนอก โดยเฉพาะอย่างยิ่งเจ้าหน้าที่ของรัฐ การให้ของขวัญ ทรัพย์สิน
หรือประโยชน์อื่นใดแก่เจ้าหน้าที่ของรัฐทั้งในประเทศไทยและต่างประเทศ
ต้องให้แน่ใจว่าการให้นั้นไม่ขัดต่อกฎหมาย และจารีตประเพณีท้องถิ่น

8.11.5 สิทธิมนุษยชน

บริษัทมีนโยบายปฏิบัติตามแนวทางการปฏิบัติด้านสิทธิมนุษยชนที่ประกาศใช้ในนานาประเทศ
ซึ่งรวมถึงปฏิญญาและอนุสัญญาต่างๆ ของสหประชาชาติว่าด้วยสิทธิมนุษยชน กรรมการ ผู้บริหาร
และพนักงาน จะต้องเคารพในศักดิ์ศรีส่วนบุคคล ความเป็นส่วนตัว
และสิทธิของแต่ละบุคคลที่แต่ละท่านได้มีปฏิสัมพันธ์ด้วยในระหว่างการปฏิบัติหน้าที่
และจะต้องไม่กระทำการใดๆ หรือส่งเสริมให้มีการละเมิดหรือล่วงเกินสิทธิมนุษยชนใดๆ
โดยเด็ดขาด